Borja Cobeaga eta Nacho Vigalondo zinemagileek hitzaldia emango dute bihar Leioako campusean

Borja Cobeaga eta Nacho Vigalondoren hitzaldiarekin emango zaio hasiera asteazken honetan, otsailak 14, EHUko Erandio eta Leioako campusean, Zinegile Gazteak zikloari. Biak ala biak Gizarte eta Komunikazio Zientzien Fakultateko ikasle izan ziren eta aurten Oskar sarietarako hautatuak izan dira, film laburren sailean, "Eramos pocos" izeneko lanagatik. Orain "Los cronocrimenes" bere lehenengo film luzea bukatzen ari da Vigalondo. Lan horren irudiak aurkeztuko dira, estrainakoz, biharko hitzaldian. Horretaz gain, zinemaren esparruan duten eskarmentuari buruz arituko dira biak. Aipatu fakultateko gradu aretoan izango da saioa, 12:00etatik aurrera. Argazkian, "Eramos pocos" film laburraren irudi bat.

Borja Cobeagak (Donostia, 1977) Ikusentzunezko Komunikazioa ikasketak bukatu zituen 1999an eta, beraz, titulazio horren lehenengo promozioko kide da. Zenbait film labur egin ditu: "Cupido es aspero", "La primera vez", sari ugari lortu eta Goya sarietan ere hautatua izan zena; eta "Éramos pocos", Espainiako eta nazioarteko 60 sari baino gehiago irabazi eta Oskarretarako hautatua izan dena. Horiek banatzeko ekitaldia hilaren 25ean izango da. Bestalde, Nacho Vigalondo (Cabezón de la Sal, Kantabria, 1977), 2005an ere izan zen Oskarretan izendatua Javier, Esteban, Jose Miguel eta Santiago Ibarretxe anai getxoztarrekin ekoiztutako "7.35 de la mañana" filmagatik. Hala ere, orduan ez zuten saririk etxera ekarri.


Etorgai programak 189 patente eta 3.117 lanpostu sortzea aurreikusi du

Ikerketa industrialaren proiektuak bultzatzen dituen programak aurten 64 eskaera jaso ditu, 2008an hasi zenetik kopururik handiena.

Aurten Eusko Jaurlaritzak Etorgai programan onartu dituen 40 proiektuek 189 patente eta 3.117 lanpostu sortzea aurreikusi du. Etorgai programak enpresa ekimen estrategikoen garapena eta lankidetzan oinarritutakoak bultzatzen ditu.

Proiektu hauei esker, 35 enpresa, 400 proiektu berri eta 256 produkzio prozesu sortzea aurreikusi dute, Edorta Larrauri Eusko Jaurlaritzako Teknologia zuzendariak jakitera eman duenez.

Ikerketa industrialaren proiektuak bultzatzen dituen programak aurten 64 eskaera jaso ditu, 2008an hasi zenetik kopururik handiena. Halaber, iaz baino % 48,8 eskaera gehiago jaso ditu.


UPNren dieta

UPNren azken kongresuan galdu ostean, berriz hasi da borrokan Miguel Sanzen sektorea Yolanda Barcina presidentearen aurka. Azpitik ari zaizkio lurra jaten, bizi den bakardade politikoaz gogoeta egin dezala eskatuz, eta egonkortasuna lortzearren PSNrekin harremana hobetu behar duela esanez. Ez dirudi UPN horretarako bidean denik. Izan ere, Sergio Sayas parlamentariak PSNri «koldar» deitu ostean, bi alderdien arteko tirabirek inoiz baino handiagoak dirudite. Komeni da gehiegi ez fidatzea, ordea. Ez bailitzateke lehen aldia izango, estatu arrazoiarengatik, elkar hartuko luketena.

Sanzek adierazi du besoak gurutzatuta ez dela geratuko Nafarroa abertzaleen esku nola geratzen den ikusten. Asko dago-eta jokoan. Herrialdearen politikak eta diruak nahi erara erabili dituen estilo bat galtzeko arriskua handiegia da. Ondo dakite hori bai Barcinak bai Sanzek. CANeko dieten auzitik bizirik irten dira, baina ez onik. Epaitegiek zigortu ez arren, herritarrek badakite zein den UPNren dieta. Eta okigarri irizten hasi zaio.


Ederki bideratuta zuen partida galdu du Gasteizko taldeak


Imuntzo eta Belokirekin erromeria Amoroton, zapatuan

Udalerriko plazan 20:00etan hasiko da erromeria, baina, aurretik jai giroa izango da nagusi. Izan ere, 18:00etatik aurrera, taloak eta sagardoa dastatzeko aukera egongo da.

Jaialdia grabatu egingo dute, eta ETB1eko zapatu gauetako Oholtzan saioan emango dute.

Imuntzo eta Belokik iaz, udazkenean kaleratu zuten Egurre diskoa, eta azken lan horretako pieza bat baino gehiago joko dituzte Amorotoko plazan, baita haien abesti ezagun eta zaharragoak ere.

1989an plazaz plaza hasi zirenetik hamaika lan atera dituzte. Iaz argitaratutako azken diskoan taldearen pieza ezagun bat baino gehiago sartu zituzten, gaurkotuta. Horien artean daude Gizontxo gizentxo, Sorgindu edo Mikel Goñi esaterako. Bestalde, konposizio berriak ere badaude: rantxerak, kunbiak, biribilketak, trikitixak, porrusaldak…


Babesa behar duen biosfera

EAEko Auzitegi Nagusiak tramiterako onartu du Urdaibaietz plataformaren helegitea, Urdaibaiko Biosfera Erreserbaren Erabilera eta Kudeaketa Zuzentzeko Plana arautu duen dekretuaren aurka. EH Bilduk eta Elkarrekin Podemosek ere legez besteko proposamen bat aurkeztu dute Eusko Legebiltzarrean, plana berriz idazteko.

Balio natural handiko guneen aberastasuna nola gorde, eta, aldi berean, espazio horiek nola jarri herritarrentzat erabilgarri. Oreka zail hori mahai gainean jarri du berriro Urdaibaiko Biosfera Erreserbaren Erabilera eta Kudeaketa Zuzentzeko Plan berriak. Eusko Jaurlaritzak irailean eman zion oniritzia hori onartzeko dekretuari, eta, ordutik, talde ekologista askoren kritikak jaso ditu dokumentuaren edukiak. Eta kexa batzuk ari dira fruituak ematen, plana arriskuan jartzeraino: urtarrilean Urdaibaietz plataforma ekologistak dekretuaren aurka aurkeztutako helegitea tramiterako onartu zuen Euskal Autonomia Erkidegoko Justizia Auzitegi Nagusiak. Jaurlaritzako Ingurumen, Lurralde Plangintza eta Etxebizitza Sailak ez du adierazpenik egingo epaileak erabaki arte plana bertan behera uzten duen edo ez.

Unescok ematen du biosfera erreserbaren izendapena, hiru helbururekin: natura kontserbatzea, garapen iraunkorra sustatzea, eta ezagutza zientifiko zein iraunkortasunerako hezkuntzarako laguntza logistikoa ematea. Dena den, tokiko gobernuek ebatzi behar dute espazio horiek nola kudeatu; Urdaibaiko erreserbaren erabilera 1989. urtean arautu zuten lehen aldiz, lege batez bidez, eta 1993an heldu zen aurreneko plana. Hura berritzera dator Jaurlaritzak iaz onetsitakoa ?hamar urtean behin berraztertu behar dira?.

Funtsean, Ana Oregi orduko Ingurumen sailburuak azaldu zuenez, administrazio tramiteak arinduko ditu arau berriak, eta Busturialdean «jarduera ekonomiko berriak» txertatzea erraztuko du, baina, era berean, «ingurumen berme handiagoak» emango ditu: babes maila handiko eremuen azalera %4 zabalduko du. Beste auzi batzuk ere aipatzen ditu planak: uraren kudeaketa iraunkorra bultzatzea, klima aldaketa murriztea eta horren eraginetara egokitzea, ingurumen eremu sentikorrenak identifikatzea...

Dena den, kritika ugari egin dizkiote planari. Zain Dezagun Urdaibai talde ekologistak kezka agertu du planak lurzoru urbanizaezinean egin daitezkeen jarduerak baino ez dituelako arautzen; hau da, udalen esku uzten duelako erreserba osatzen duten 22 herrietako lur urbanizagarrien erabilera ?udalen hirigintza planek arautzen dute esparru hori?. Bizkaiko Basogintza Elkarteak ere kezka agertu du, basoetan ezarritako mugen harira: aurreikusi dute azkar hazten diren espezieak utzi eta hazkunde mantsoagoa dutenak jarri beharko dituztela ereindako lurretan. Erabakia erreserbaren egoera tentuz aztertu gabe hartu izana gaitzetsi dute.

Ebaluaziorik gabe

Hain zuzen ere, ebaluazioaren beharra aipatu du Urdaibaietz plataformak ere ?hainbat taldek osatzen dute; besteak beste, Ekologistak Martxan-ek, Gernikako Ekologi Lantaldeak eta Txipio Baik? : «Ez da egin ingurumenaren gaineko eraginaren ebaluazio bateraturik, ezta ingurumen baliabideen antolamendurako planik ere, eta biak dira nahitaezkoak halako prozesuetan». Era berean, plataformak ez du uste ingurumen ikuspegitik plan berria hobea denik: «Urdaibai babesteko legeak ezarritako babes eremuak babesik gabe utzi dituzte, eta eremu horietan baimendu diren erabilerek haien kontserbazioa edo birsortzea eragozten dute. Gainera, Kontserbazio eta Babes Bereziko Eremuei buruzko araudia indargabetu dute, eta babes txikiagoko beste batekin ordezkatu dute».

Hartara, plana onartzeko dekretua behin-behinean bertan behera uzteko eskatu du plataformak, «Urdaibairi ondorio txarrak dakarzkiolako, eta herritarren interes orokorrei kalte egiten dielako». Taldean pozik daude EAEko Auzitegi Nagusiak euren helegitea aztertuko duelako: «argudio juridiko sendoak» dituztela berretsi dute.

Plataformaren iritziz, Eusko Jaurlaritzak «ausarkeriaz» jokatu du, eta, batzuetan legea «urratu» egin du. Dioenez, araudiak ez du «modu integralean bermatzen» natur, paisaia, gizarte eta kultur balioen kontserbazioa, eta ez du «sustatzen» garapen iraunkorraren eredua Urdaibairako. Hortaz, beste plan bat egiteko eskatu du plataformak, ingurumen eta gizarte ikuspegietatik eredu «iraunkor eta bidezkoa» bultzatuko duena. Jaurlaritzarekin elkarlanean aritzeko prest agertu da.

Eskaera legebiltzarrean

Edonola ere, ekologistak ez daude bakarrik, eztabaida arlo politikora ere iritsi baita: EH Bildu eta Elkarrekin Podemos alderdiek ere eskatu dute plana bertan behera uzteko. Legez besteko proposamena aurkeztua dute Eusko Legebiltzarrean, plana erabat berrikustea galdegiteko. Bi koalizioak bat etorri dira asmo horren abiapuntua ezartzean: ingurumen eraginaren ebaluazioa egitea, eta Urdaibaiko erreserbak eremu sozial, ekonomiko, ingurumeneko eta kulturalean dituen «erronkak» zehaztea, prozesu parte hartzaile baten bitartez.


Calparsoro: 'Ardurak egon litezke Ertzaintzaren hierarkian'

EFE agentziari eskainitako elkarrizketan egin ditu adierazpen horiek fiskal nagusiak, eta justizia egingo denaren konfiantza agertu du.

Juan Calparsoro Euskadiko fiskal nagusiak Iñigo Cabacasen auzian Ertzaintzako “hierarkiari” ardurak egotzi ahal izateko aukera dagoela zehaztu du.

Auziaren instrukzioa daraman epaileak bost ertzain inputatu ditu oraingoz gaztearen heriotzarengatik.

EFE agentziari eskainitako elkarrizketan egin ditu adierazpen horiek fiskal nagusiak, eta justizia egingo denaren konfiantza agertu du. “Argi dago heriotza injustua dela, eta alderdi ekonomikoan ondorioak izan dituela, baina alderdi politikoan ere ardurak izan beharko ditu”, zehaztu du.

Instrukzioan dagoen prozesuak “ardura penalik egon den argitu nahi du, eta horrela balitz, nor den horren arduraduna”.

“Hori guztia zehaztea espero dut, baina orain arte, ez da jakin ahal izan nor den Iñigoren heriotza eragin zuen gomazko pilota jaurti zuen ertzaina”, zehaztu du.

Ertzaintzaren hierarkiaren baitan eta orduko zuzendaritzan ardura berriak egotea ezin daitekeela baztertu gaineratu du Calparsorok. Inputazio gehiago egon litezkeela ere zehaztu du.


Espainiar banderaren inposaketa salatu eta "herriaren borondatea" errespetatzeko mobilizatzera deitu dute hainbat herritarrek

Laudioko eragile sozial, sindikal, kultural eta politikoek maiatzaren 3an udaletxeko teilatutik Espainiako bandera eskegi izana salatzeko mobilizatzera deitu dituzte herritarrak maiatzaren 28an arratsaldeko 20:30etan burutuko duten manifestazioan. "Inposaketarik ez, herriaren borondatea errespetatu" lemapean Laudioko alkate eta bere gobernuak Espainiako Auzitegi Gorenaren agindua betetzea herritarren borondatea errespetatzea baino nahiago izan dutela aldarrikatuko dute.

Prentsaurrekoan adierazi dute indar unionistek espainoltasuna sententzia edo legez inposatu eta "bere burua abertzaletzat daukan alkatearen laguntzaz baliatu direla". Gogorarazi dute, Euskal Herrrian badirela 80. hamarkdadan auzipetuak izan ziren alkate eta zinegotziak soldaduzkari buruzko espainiar legealdiak suposatzen zuen inposaketa ez betetzeagatik. "Hauen lanari esker, Euskal Herria garaile atera zen". Hainbat herritarren ustetan, "gaurko inposaketaren ikurra udaletxeko teilatuan ikus daiteke". Horregatik, aurka daudela adierazteko mobilizazioetan parte hartzera gonbidatu dituzte laudioarrak. "Argi daukagu herri honen gehiengoak bere etorkizuna zuri, gorri eta berdez idatzi nahi duela". Gaineratu dute, bandera espainiarrak Euskal Herriaren ukazioa eta beraien buruaren jabe izateko zein etorkizuna eratzeko eskubidearen zapalkuntza ordezkatzen duela. Hori dela eta, aberri eguna ospatzeko martxoaren 27an hasi ziren ildari eutsi eta euskal nortasunaren aldeko konpromezua berretsi eta ikurrinaren defentsan lanean jarraituko dutela jakinarazi dute.


Lau pertsona hil dira eta 43 zauritu azken orduetan Iraken izan diren hainbat erasoetan


Gurtel auzia, epaiaren zain

Urtebete luze eta 125 jardunaldiren ondoren, Gurtel sarearen lehen garaiari (1999 eta 2005 urte artekoari) dagokion epaiketa bukatu da.

Epaiaren zain gelditu da ostiral honetan, azaroaren 17an, Gurtel auziaren epaiketa Auzitegi Nazionalean. Horretan, 37 lagun epaitu dituzte ustezko ustelkeria politikoagatik, tartean, Luis Barcenas PPko diruzain ohia eta Francisco Correa Gurtel sarearen ustezko burua.

Hori horrela, Gurtel sarearen lehen garaiari (1999 eta 2005 urte artekoari) dagokion epaiketa ostiral honetan bukatu da; urtebete, hilabete bat eta hamahiru egun ondoren. Ahozko bista 2016ko urriaren 4an hasi zen eta 125 saio izan ditu.

Estatuan izandako epaiketarik luzeenen artean dago Gurtel. Malaya auzia (Marbellako udaleko ustelkeria auzia) izan da soilik hori baino luzeagoa.

Correak bere laguntza eskaini dio berriro Fiskaltzari

Bestalde, Francisco Correak berriro eskaini dio laguntza Fiskaltzari auzi horren inguruan "argitu gabe gelditu diren kontuak azaltzako", baina laguntza hori kartzelatik kanpo eskaini nahi duela esan du, behintzat bere aurka zabalik dauden epaiak irmotzat jo bitartean.

"Laguntza eskaini nahi dizuet hemendik aurrera, auzi guztietan. Asteetan zehar bilduta, azalpenak ematen, egon behar banaiz, egongo naiz, baina gustatuko litzaidake nire kabuz joatea, eta ez kartzelatik", esan du enpresariak. Izan ere, "justizia guziontzat berdina dela esan ohi dute, baina guretzat ez da horrela", adierazi du Correak ostiral honetan epaiketan hitz egiteko zuen azken txandan.

Bestalde, Baltasar Garzonentzat indultua eskatu du, "kutsu politikoa" duen auzitik "bidegabe ezgaitua" izan zela uste baitu.


Alarma-egoeratik faseka ateratzeko Nafarroa "erkidego pilotu" gisa eskaini du Txibitek

Helburua COVID-19k kutsatutako pertsonen kopurua kalkulatzea litzateke. Espainiako presidenteak gaixo arinak hartzeko azpiegituren zerrenda eskatu die erkidegoetako presidenteei.

Maria Txibite Nafarroako presidenteak proposatu du Nafarroa izatea alarma-egoeraren "deseskalatze" fasean koronabirusaren seroprebalentzia-azterketa pilotu bat egiten den autonomietako bat, COVID-19k kutsatutako eta, beraz, kutsadura-bolada berrien aurrean birus horren aurka immunizatutako pertsonen kopurua ezagutzeko.

Hori izan da Pedro Sanchez Espainiako Gobernuko presidenteari erkidegoetako arduradunekin egin duen bideokonferentzian azaldu dion gai nagusietako bat.

Txibite presidenteak eskaintza hori "gure osasun-eboluzioagatik, gure sistemaren erantzunagatik eta Osasun Publikoko esperientziagatik" justifikatu du epidemiologia-azterketetan. "Ekarpen garrantzitsua egin dezakegula uste dugu, eta laguntzeko prest gaude, ezagutza eta esperientzia horrekin", gaineratu du.

Mota horretako azterketak birus baten uhina edo sarrera amaieratik gertu dagoenean edo amaituta dagoenean egiten dira. Horien emaitzekin, kutsatzeko balizko bigarren uhin baten larritasuna zenbatetsi daiteke, birusaren aurkako antigorputzak garatu dituzten pertsonen kopuruaren arabera.

Osasun-arloan, Txibite presidenteak adierazi du, halaber, babes-materialaren autokontsumoa bultzatu behar dela, maskarak oro har erabili behar diren ala ez zehaztu behar dela, eta ahalegina egin behar dela egoitza soziosanitarioen egoera arintzeko. Azkenik, azaldu du Nafarroako Gobernua dagoeneko lanean ari dela osasun krisia gainditutakoan aurre egin beharko zaion berreraikuntza ekonomikoan.

"Moncloako itun berriei" dagokienez, Maria Txibitek erkidegoetako arduradunen presentzia eskatu du, ekimena martxan jartzen bada. Ildo horretan, Espainia "herrialde deszentralizatua, plurala eta anitza" dela azpimarratu du, eta erkidegoek eskumenak "gure errealitatea hobeto eta hobeto ezagututa" gauzatzen dituztela gogorarazi du, "Hurbiltasunetik eta herri ikuspegia eta Europako ikuspegia inoiz ahaztu gabe". Horregatik, "Herrialdearen berreraikuntza sozial eta ekonomikorako edozein irtenbidetan erkidegoek parte aktiboa izan behar dugu, gainerako eragile politiko, sozial, ekonomiko eta instituzionalekin batera".

Lehentasuna, osasuna

Presidenteak esan duenez, oraingoz lehentasuna osasuna da. Eta ildo horretan, egoitzetako egoera trabatzeko ahalegina egiteko beharra nabarmendu du, horietan baitago biztanleria ahulena. Osasun arloan, maskarak osasun txartelaren bidez banatzea proposatu du, baldin eta herritarren artean maskara horien erabilera orokorra adierazten bada, eta osasun materialaren autohornikuntza lortzearen garrantzia adierazi du.

Maria Txibitek aitortu du izurritearen eragina egonkortzen ari dela, eta "oraindik egun gogorrak geratzen diren arren", agertoki positibo baterantz doala. Egoera horren aurrean, Nafarroako Gobernua dagoeneko berreraikuntza ekonomikoan lanean ari dela ziurtatu du, eragile sozial eta ekonomikoen eskutik, enpleguarekin lotutako talka neurriak onartzeko. Baita lehen sektoreko eskulan eskariari erantzuteko ere.

Babes soziala da foru exekutiboaren beste lehentasunetako bat, presidenteak adierazi duenez, eta genero indarkeriaren biktimak artatzeko gune berri bat prestatuko dutela iragarri du, Nafarroako Gobernuari lagata.

Azkenik, COVID-19ko krisia gainditzeko erakundeen arteko elkarlanaren garrantzia agerian utzi du, Turkian atxikitako arnasgailuen etorreraren desblokeoa adibidetzat jarriz, "Atzerri Ministerioarekin batera egindako lanari esker".

"Krisi hau gaindituko dugu hobetuz, ez dut zalantzarik, bizitzen ari garenak egunero erakusten digulako, eta ikasketa hori aukera bihurtuko dugu, lan kolektibo eraikitzaile baten bidez", gaineratu du.


Asteburuko 'outlet' azokak udalaren logoa baimen barik erabili duela salatu du EH Bilduk

Udala ez da Landako Guneak jasoko duen azokaren antolatzailea, karteletan agertu arren. Horrela, erabilera ilegala egin dutela dio koalizioak. Kartel horietan, gainera, euskararen trataera "lotsagarria" egiten dela adierazi du. Kritikaz harago, outlet azoka horien inguruko hausnarketa behar dela uste du EH Bilduk, herriko komertzioa babesteko.

Koalizioaren ustez, era horretako azokek kalte egiten diote tokiko merkataritzari. Gabon bueltan hainbat bider egin ziren. Landako Gunea espazio publikoa denez, udalak erantzukizun zati bat baduela diote. Azoka handiak debekatzea ez, baina arautzea gura dute koaliziokoek, eta alokairuan baldintza batzuk ezartzea. Esaterako, kanpainak ez pilatzea eta herriko dendariek parte hartzea ipini dituzte ezaugarri lez.

Neguan izandako azoka kopuru handiaren ostean, arautzeko edo neurtzeko asmoa agertu zuen udalbatzak. Hala ere, Aitziber Irigoras alkateak dio juridikoki zaila dela hori praktikara eramatea. Dendak Bai elkarteko Alex Palaciosen arabera, kanpotik datozen outlet horien "guztiz aurka" daude. Eredu horren aurrean, "denda txiki bat mantentzea ia ezinezkoa" dela diote merkatariek.


EMEren Gabonetako ekintzak hasita daude

Ipuin, erakusleiho eta balkoi zein etxaurreen apainketa lehiaketak antolatu dituzte, esaterako.

Elorrioko Merkatarien Elkarteak Gabonetako ekintzak antolatu ditu aurten ere. Ipuin lehiaketa, balkoi eta etxaurre apainketa lehiaketa, erakuslehioen lehiaketa, 2.100 eurotako txartelaren zozketa eta beste zenbait ekintza ere aurreikusi dituzte. Joan zen astean, gainera, Aurkitu eme puntua kanpaina berria sortu zuten, komertzioetan deskontuak eskainiz.

Ekintza hauek, beste komertzio handietan egiten ari diren ekintzei "aurrea hartzeko" sortu dituzte, eta baita Elorrioko biztanleei EMEk eta komertzio txikiek egiten duten lana gogorarazteko ere. “Kontsumo joerek komertzio txikia arriskuan” jarri duten arren,“aktibitate komertzial honek herrietako gune asko bizirik mantentzeko gaitasuna” duela frogatu gura dute.


Epaiketa politikoen kontrako eguna antolatu dute gaur, Berrizen

Arratsaldeko 19:30ean mahai-ingurua edukiko dute kultur etxe zaharrean, eta gauean, kontzertuak eskainiko dituzte Monkday, The Mockers eta Neke politikoa musika taldeek.

Gazte mugimenduko auzipetu bat, Elorrioko Portalekua elkarteko kide bat eta abokatu bat batuko dira arratsaldean, 19:30eko mahainguruan.

Ondoren, 21:00ak aldera afariak ematen hasiko dira gaztetxean, pizzak eta ogitartekoak. 22:30 inguruan hiru musika taldek eskainiko dute kontzertua Hiltegixen: Berrizko Monkday, Durangoko The Mockers eta Mungiako Neke Politikoa taldeek.


Adarra jo digute, hala sinistuta nago

Joan zen astean, lagun batek bigarrenez esan zidan: txanpan botila lar agudo zabaldu duzue! Eta, esan nion: baliteke, baina atzera bueltarik ez luke onartuko gure gizarteak, inondik inora ere! Artean, berak: baliteke, baina gauzak ez dira batere aldatu.

Eta, arrazoi zuen berak: gauzak ez dira batera aldatu, ala bai? Ze, orain, ustez bada ere, hildako bi gehiago daude, gure ilusioak noraezean dabiltza eta beste su-eten bat inork gutxik sinistuko du, baldin badago edo honek izateari uzten badio, behintzat. Eta, presoen eskubideak errespetatu daitezen ekimen berriak egiten jarraitu beharko dugu, eta Batasuna hauteskundeetan egongo ez bada egoerak okerrera joko du, eta PPk Madrilgo gobernua berreskuratzeko aukera gehiago ditu, eta…

Hortaz, horra galdera: ez duzue uste adarra jo digutela? Ze, bederatzi hilabeteko gestazioaren ostean ezer onik ez ateratzea zer da bestela? Eta, bai, hainbat aritu dira prozesua ondo ez zihoala esaten, eta bitartean beste ahots baikorragoak aritu dira euren aldetik proposamen berriak egiten, irakasleak (Elkarbide), emakumeak (Ahotsak), epaileak (Katalunian sortutako ekimena)… Eta? Zer egingo dugu bada horietako mugimenduren baten alde egin dugunok? Ze sinesgarritasun dugu, dute, bada, elkarrizketaren aldeko defentsa egiten aritutakoek? Elkarrizketa al da bidea?

Sinistuta nago gureak baduela konponbidea eta nonoiz lortuko dugula bide egokian aurrera egitea, estropozu handiegiak egin barik. Bitartean, bada, bakoitzak bere erantzukizunaren aurrean zintzo jokatzea baino ez zaigu geratzen, bidean pena larregi badirelako.

A, ta, urte berri on (edo)!


Hernaniko hondakin bilketaren datuak eredu, Europan

Egun hauetan, hondakinen inguruko mintegia izan da Europako Parlamentuan, Ez bazaude Zero Zaborraren alde, zenbat zaborraren alde zaude? izenekoa. Bertan izan dira, besteak beste, Luis Intxauspe Hernaniko alkatea eta Iñaki Errazkin Gipuzkoako Ingurumen diputatua. Errazkinek, tokian tokiko esperientzien atalean hitz egin zuen. Zero zabor helburua posible dela azaldu zuen, besteak beste, eta Hernaniko datuak eman zituen. Janez Potocnik Europako Ingurumeneko komisarioak, Gipuzkoako esperientzia garrantzitsua dela eta ikasteko balio dezakeela azaldu zuen.


Jaso eskualdeko berri garrantzitsuenak zure telefonoan!

UKBERRI.NET Uribe Kosta eta Erandioko agerkari digitalaren berririk garrantzitsuenak dagoeneko eskuragarri daude zure sakeleko telefonoan. Twitter webgunearen teknologia erabiliz eta Mikel Iturbe blogari getxoztarrak emandako laguntzari esker, urrats erraz batzuk direla medio eskualdean gertatzen diren berri nagusiak momentuan eta euskaraz jaso ahal izango dituzu inora konektatu gabe, zure telefonora helduko diren SMS mezuen bitartez. Prezioari dagokionez, zerbitzuak hutsaren hurrengoa den kostea dauka, behin Erresuma Batura SMS bat bidaltzearen salneurria baino ez baitu etengabeko zerbitzu honek, zure telefonoan zerbitzu hori aktibatzeko mezuaren prezioa, alegia. Hortik landa doan jasoko dituzu albiste guztiak. Bestalde, UKBERRI.NETek albisterik garrantzitsuenak soilik bidaltzeko konpromisoa hartzen du, jasotzaileari zerbitzu lagungarria eta arinena ematearren.

UKBERRI.NETen albiste nagusiak jaso nahi izanez gero honako pausuak baino ez dituzu eman behar (Twitter dagoeneko erabiltzen baduzu lehenengo hirurak ez dituzu zertan jarraitu behar):

1.- Sartu Twitter-ren. Ordenagailuan zabaldu http://twitter.com webgunea (kontuz, www-rik ez dauka).

2.- Eman izena bertan. Sakatu "Get started join". Ondoren, https://twitter.com/signup orrian honako laukiak bete: username (erabiltzailearen izena), password (pasahitza), Email adress (zure posta elektronikoaren helbidea) eta humanness (zabor posta ekiditeko irudia). Aurrerago lehenengo bi datuak behar izatea badagoenez, gogoan izango duzun zer edo zer jarri. Posta elektronikoa benetakoa izan behar da zerbitzua martxan jartzeko. Bestalde, ez dizugu gomendatzen "I want the inside scoop—please send me email updates!" aktibatzea publizitate pila ez baduzu jaso nahi. Azkenean, sakatu "I accept. Create my account" (onartzen dut sortu nire kontua). Dena ondo egonez gero, https://twitter.com/invitations orrira joango zara. Bestela, jarraitu Twitterren azalpenak eta arazorik izatekotan gurekin jarri harremanetan.

3.- Lagunak gonbidatu ala ez. Lagunei esan nahi badiezu Twitter kontua duzula orain da unea, baina ez da beharrezkoa. Aurrera jarraitzeko goiko aldean eskuinean dagoen "skip" sakatu. https://twitter.com/home helbidera heltzean dagoeneko Twitter erabiltzailea izango zara eta nahi dituzun mezuak sor ditzakezu zure mikrobitakoran.

4.- Lotu UKBERRI.NETekin. Sartu http://twitter.com/www_ukberri_net orrian eta bertan sakatu "Follow" (jarraitu) eta handik aurrera zure twitter kontuan (http://twitter.com/home) UKBERRI.NETen mezuak jasoko dituzu Twitterren, baina ez oraindik zure telefonoan.

Nahi baduzu, joan zaitezke ere http://twitter.com/txioka orrira. Bertako berriak jarraitzea sakatuz gero, laster Euskal Herriko twitter sarean sartuko zaituzte. Sartzea ala ez erabakita ere, http://txioka.net helbidean jarrai ditzakezu guztien mezuak.

5.- Eman zure sakeleko telefonoaren datuak. Bueltatu zure twitter kontura (http://twitter.com/home) eta bertan hirugarren aukera (Turn on your mobile phone to update your friends on the go) sakatu. http://twitter.com/devices orrian, zure sakeleko telefonoa jarri "Mobile Phone Number"-ren pean. Guztira, 12 digito izan beharko dira: "+" (plus ikurra); nazioarteko kodearen bi digituak (34 Hego Euskal Herrian, 33 Ipar Euskal Herrian...) eta zure telefono mugikorraren 9 digituak. Behin hori eginda, sakatu beheko laukitxoa ("It’s okay for Twitter to send txt messages to my phone. Std. rates apply") Twitterri zuri mezuak bidaltzeko baimena emateko. Horren ondoren gorde itzazu datuak "save" sakatuz.

Nahi izatekotan zure mezulari elektronikoan ere jaso ditzakezu mezuak, "Instant Messenger" aukeraren bidez.

6.- Aktibatu zure telefonoa. Emandako telefonoa ondo dagoen begiratzea eskatuko dizu Twiterrek. Horrela izatekotan, berdez agertzen diren hizkiak bidali SMS batez +447 624 801 423 Erresuma Batuko telefonora (plus ikurra ere idatzi behar da). Dena ondo badoa minutu bat igaro baino lehen honako mezua jasoko duzu zure sakeleko telefonoan: "Your device has been verified and is on. Sen 'off' at any time to silence. Send 'help' for more".

7.- Aktibatu zerbitzua. Bueltatu UKBERRI.NETen Twitter orrira (http://twitter.com/www_ukberri_net) eta bertan agertzen den "Notifications" testuaren behean sakatu "On" (ez da gero inon sakatu behar aukera hori gordetzeko). Horren ostean, Twitter itxi edo zure mezuak idatz ditzakezu, nahi duzun bezala.

8.- Gozatu zerbitzuaz eta gonbidatu zure lagunak. Hemendik aurrera eta nekatu arte UKBERRI.NETen albisterik garrantzitsuenak jasoko dituzu euskaraz, azkar eta doan. Zerbitzua hona iruditzen bazaizu, partekatu horren berri emanez. Mila esker! Bestalde, arazoren bat baduzu, esaiguzu eta saiatuko gara konpontzen.


Gazteekin egitasmoan izena emateko epea ireki dute

Martindozenean izango dira Gazteekin programaren saioak.

Udaleko Gizarte-Ongizate sailak jakinarazi duenez, Gazteekin programa azaroan jarriko da martxan. Izena emateko aukera dago jada, eta hilaren 22ra arte egin daiteke.

Sergio Corchon zinegotziak azaldu duenez, Gazteekin proiektua gurasoei laguntzeko taldeekin batera egiten da, nerabeak ardatz direla. “Psikologiaren munduko profesional kualifikatuak biltzen dira haiekin, entzun egiten diete eta laguntza ematen saiatzen dira adin horrekin dituzten erronkei aurre egiteko”, gaineratu du.

Munduko Osasun Erakundeak egindako proposamen batean oinarritzen da Gazteekin. Horrela, hamar trebetasun landuko dituzte azarotik maiatzera: autoezagutza, enpatia, komunikazio asertiboa, pertsonen arteko harremanak, erabakiak hartzea, arazo eta gatazkak kudeatzea, pentsamendu sortzailea, pentsamendu kritikoa, emozioak eta sentimenduak kudeatzea, eta tentsioak eta estresa kudeatzea.

Parte hartzaileak bi taldetan banatuko dira: 12 eta 14 urte artean dituztenena, bata; eta 15 eta 17 urteen artekoa, bestea. Ostegunero bilduko dira, Martindozenea gaztelekuan. Lehenak 17:30etik 18:45era egongo dira, eta bigarrenak, berriz, 18:45etik 20:00etara.

Gazteenek bizitzarako trebetasunen tailerretan hartuko dute parte, hiruhilekotan banatuta. Lehenengoan, emozioak eta sentimenduak kudeatzen ikasiko dute; bigarrenean, arazoak konpontzen; eta hirugarrenean, berriz, komunikazioarekin eta pertsona arteko harremanekin zerikusia dutenak.

Zaharrenek, berriz, laguntza taldean hartuko dute parte. Nerabeek esperientziak trukatuko dituzte, eta euren interesen arabera landuko dituzte gaiak, kasu batzuetan. Beste gai batzuk saioak gidatuko dituen taldeak proposatuko ditu.

Izena emateko, 010 telefonora deitu beharko da. Udalaren webgunean ere eman daiteke izena, trebetasunen tailerrean edo laguntza taldean.


Koldo Eleizalde sariketa, iruditan

Literaturaren Koldo Eleizalde sariketaren festa inoiz baino bisualagoa eta gertukoagoa izatea lortu dute aurten.


Kopla kantari, Kaxkoan barrena

Ez dio hutsik egingo Ohitura Zaharrak abesbatzak, urteroko zitari. San Joan bezperako erronda egingo dute gaur Kaxkoan barrena, 18:30etan hasita, kopla kantari. Elkartzeko zita, 17:30etatik 17:45etara jarri dute, udaletxeko arkupeetan.


EBk zigor gehiago adostu ditu Ukrainako krisiagatik

Halere, datozen egunotako negoziazio diplomatikoen arabera aplikatuko dituzte. Zigorrek 19 pertsonari eta bederatzi entitateri eragingo die.

Europar Batasuneko (EB) Kanpo Arazoetarako ministroek isun berriak adostu dituzte 19 pertsonaren eta bederatzi entitateren kontra, Ukrainako sortaldeko krisiaren erantzuletzat jo baitituzte. Halere, datozen egunotako negoziazio diplomatikoen arabera aplikatzea erabaki dute.

“Zigor honen oinarria mantentzen da”, esan du hedabideen aurrean Laurent Fabius Kanpo Arazoetarako ministro frantziarrak, EBko ministroek Bruselako goi bilera hasi baino lehen. Zigorrak Mariupolen kontra egindako erasoaren ondotik datoz; bertan, 30 lagun hil eta beste 100 zauritu ziren.

“Alabaina, bertan dagoen egoeraren arabera aplikatuko da. Zehatz-mehatz, balantzea egingo dugu astelehenera bitartean, eta orduan erabakiko dugu”, Fabiusek zehaztu duenez, Frantziak eta Alemaniak krisia geldiarazteko ahalegin diplomatikoen harian.

Gainera, azaldu duenez, goi-bilera bukatu eta gero, “Ministerioko idazkari nagusien eta gure zuzendari politikoen arteko bilera” izango da; gainera, bihar Minsken “aholkulari politikoen arteko batzarra egingo dute” eta “asteazkenean, espero dugu Minsken Normandia deitutako formatua ematea”, Frantziako, Alemaniako, Errusiako eta Ukrainako buruen artean.

“Helburua tentsioa baretu eta bakea lortzea da. Ez dakigu ziur zein izango den emaitza, zuhurrak izaten jarraitu behar dugu, baina bide horretatik ari gara”, gaineratu du Fabiusek.

Horrez gain, Frantziako diplomaziako ordezkariaren hitzetan, “bidea egiteko dago”, eta esan du “hainbat gauza” dagola konpontzeke oraindik, esaterako, harreman lerrotik zenbat kilometro utzi arma gabe eta zelan bermatu mugak errespetatzea.


Txinako Lantau 2 Peaks, hurrengo erronka Euskal Herriko korrikalarientzat

Maite Maiorak, Aitziber Ibarbiak, Aritz Egeak eta Hassan Ait Xauk parte hartuko dute. Sailkapen nagusiko postuei eutsi nahi diete

Etzi ekingo diote helburu berriari. Bidaia luzea izango dute aurretik Mendi Lasterketako Euskal Selekzioko hiru kidek: Aritz Egeak, Hassan Ait Xauk eta Aitziber Ibarbiak. Txinan jokatuko den Munduko Kopako proba izango dute hurrengo helburua: Lantau 2 Peaks, igandean. Ez Euskal Selekzioko kideek bakarrik, Maite Maiora ere Txinan izango baita.

Munduko Kopako laugarren lasterketa, azken-aurrekoa, izango da Txinakoa. Bikain aritzeko gogoz doaz korrikalariak Euskal Herritik. Urteak dira Asiako lasterketa batean parte hartzen ez dutela, eta denboraldiari amaiera ematen joateko aukera ezin hobea izango dute.

Eneko Aliende hautatzaileak argi dauzka helburuak: «Europan emandako maila berdintzea eta Euskal Herria ezagutaraztea». Ez da erraza izango: «zalantza askoko» bidaia luzea, lasterketa «erabat ezberdina», hezetasuna... Lasterketa 21 kilometrokoa da. Ez dira mendi garaiak: Sunset Peak (807 metro) eta Lantau Peak (934 metro). Hezetasun handiari aurre egin beharko diote, ordea.

Munduko lasterkari onenak izango dira Hong-Kongeko proba nagusian. Aritz Egea izan da orain artean Munduko Kopako izarretako bat. Zegama-Aizkorrin egindako lasterketa bikainari, jarraipena eman zion Zermatteko Matterhorn lasterketan, podiumeko hirugarren postu bikain batekin. Hong Kongekoa da, «osotasunean hartuta», gehien motibatzen duen bidaia: «Lasterketa, teorian, nire ezaugarrietara ondo moldatzen da, eta, gainera, herrialde exotiko bat ezagutzeko aukera izango dugu». Hala ere, «bidaia espresa izango denez», ez daki zer-nolako gorputzaldia izango duen Txinan. Egeak Skyrunner World Serieseko sailkapen nagusiko bosgarren postuari eutsi nahi dio.

Hassan Ait Xau ere bikain ari da. Seigarrena da sailkapen nagusian. «Ondo amaitzea» izango du lehen helburua, azken asteetan nahiko nekatuta sentitzen baita.

Maite Maiora lehena da sailkapen nagusian. Elisa Desco, bigarrena, eta Laura Orgue, hirugarrena, izango ditu aurkari nagusiak Txinan. Orain arteko lasterketetan lortutako emaitza txarrena hobetzea du helburu, Canazeiko zazpigarren postua. «Horrek ez du esan nahi seigarren postuarekin konformatuko naizenik», argitu du. Hezetasunak kezkatzen du. Ez du parte hartu igandeko Gorbeia Suzienen, besteak beste, «Txinan bete-betean aritzeko».

Aitziber Ibarbiaren helburua Munduko Koparako puntuak lortzea izango da, hau da, lehenengo hamabosten artean sartzea. «Oso zaila izango da», dio, «are gehiago aintzat hartuta nola dauzkadan bi orkatilak».


"Poza" nagusitu da, "konponbiderako pausoa delako"

BERRIAk Pako Letamendia 'Ortzi', Jose Luis Alvarez Enparantza 'Txillardegi', Iñaki Egaña, Aitor Arruti, Xabier Mendiguren Bereziartu, Iñaki Esnaola, Jose Mari Arrate, Martxel Toledo, Maria Angeles Iztueta, Ramon Agirre eta Amaia Zubiriaren iritziak bildu ditu.

Pako Letamendia 'Ortzi' (EHUko irakaslea): "Indarrak hartzeko momentua da"

"Agiria bat dator Gernikako Akordioaren sinatzaileek eskatzen zutenarekin. Oso balorazio positiboa egiten dut. Orain ETAk zer egiten duen edo Espainiako Gobernuak zer egiten duen zain egon beharrean, indarrak hartzeko momentua da. Euskal nazionalismo ezkertiarreko parte garen sektore zabal honetako kideok bide berri bati ekin behar diogu. Lehendik zabalduta dago, baina aurrerantzean zorrotzagoa izango da autodetermiazioa eskatzeko eta inposizio guztiei uko egiteko. Baldintzak oso positiboak dira".

Jose Luis Alvarez Enparantza 'Txillardegi' (idazlea): "Orain Espainiari eta Frantziari dagokie beste pauso bat ematea"

"Oso albiste garrantzitsua iruditu zait. Aspalditik halako erabaki baten zain geunden. ETAk pauso handia eman du, seguru asko ez denen gustukoa. Autodeterminazioa eskatzea guztiz bidezkoa da. Nazioarteko zuzenbideak dio herri guztiek dutela autodeterminaziorako eskubidea, Euskal Herriak ere bai, beraz. Ekintza armatuak eteteko erabakiaren ostean, indar abertzale eta aurrerazaleak elkartzeko unea da. Horretarako, lehendabizi autodeterminazioa aitortu behar da. ETAk eman du pausoa, orain Espainiari eta Frantziari dagokie beste pauso bat ematea. Gauzak erraztu egin dira, eta orain indar politikoei dagokie planteamentu berriak egitea. ETA hor zegoen bitartean ezin zela ezer egin esaten zuten; orain ez dago. Orduan, nik uste, orain politikarien abilezia ikusi beharko dela".

Iñaki Egaña (historialaria): "Konponbideak ere luze jo dezake"

"Espero zena iruditu zait agiria. Ikusi beharko da zerbaitetarako balioko duen, momentuz baietz ematen du, bakerako bidean urrats garrantzitsua izan daitekeela. Etorkizunera begira, kausa guztietan gertatzen den bezala, bi parte daude, eta orain ea zer gertatzen den ikusi beharko da. Hala ere, bakearen bidea ez da hiruzpalau hilabetean amaitzen. Gatazkaren eremu historikoa ez da atzokoa, eta konponbideak ere luze jo dezake".

Aitor Arruti (Bartzelonako Euskal Etxeko kidea): "Ea orain pausoak bizkor-bizkor emateko gai garen"

"Denbora asko zeramaten esaten bazetorrela eta bazetorrela agiria. Iritsi dela jakin dudanean lehen sentsazioa pozarena izan da. Ea orain gatazkaren parte direnek erreakzionatzen duten eta pausoak bizkor-bizkor emateko gai garen".

Xabier Mendiguren Bereziartu (Kontseiluko idazkari nagusi ohia): "Zerbait zehatzagoa eta biribilagoa espero nuen"

"Gauza gehiago eta garbiago esatea nahi nuen. Nazioarteko kontrolaren aukera eman dute, eta hori bada ekarpena. Ez du esaten nahiko genukeena: hau behin betiko bukatzen dela. Orduan, zalantza hori hor geratzen da, zerbait zehatzagoa eta biribilagoa espero nuen. Bistan da bi parte daudela eta prozesuak askotan neketsuak, luzeak eta konplexuak izaten direla. Hala ere, bada pauso bat eta orain artekoa ikusita bere balioa ematen diot".

Iñaki Esnaola (abokatua): "Alderdi abertzaleek ea behingoz akordio on bat lortzen duten"

"Albiste ona da, eta beste pauso bat aurrera joateko. Etorkizunera begira, lehen eta orain arte espero nuen gauza bera espero dut: alderdi abertzaleek behingoz akordio on bat lor dezatela eta ea aurrera joaten garen".

Jose Mari Arrate (Athleticeko presidente ohia): "Beste indarkeria ere amaitu dadila"

"Halakoetan ni beti izaten naiz baikorra. Iruditzen zait serio doala kontua, eta jende asko ari da horren alde lanean. Agiri honen ondoren aldaketa handiagoak etorriko direla espero dut, indarkeria behin betiko amaituko dutela esatea. Horrez gain, desiratzen nago beste indarkeria amaitzeko ere, herri honen zati handi bat botoa emateko eskubiderik gabe baitago".

Martxel Toledo (ESAITeko koordinatzailea): "Konponbidea gizartearen esku utzi du"

"Jende gehienak bezala, pozez jaso dut nik ere agiria. Espero genuen, eta ETAk argi eta garbi berriro ere mahai gainean jarri du gizartearen esku uzten duela prozesu honen konponbidea. Uste genuen bezalako agiria da. Ez dakit zenbat aldiz esan duten, azken agirian ere bai, gatazka konpontzeko euskal gizarteko alderdi, sindikatu eta gainerako eragileek guztien artean eman behar dituztela pausoak. Etorkizunari itxaropen handiarekin begiratzen diot".

Maria Angeles Iztueta (Eusko Jaurlaritzako sailburu ohia): "Oso ondo landutako agiria da"

"Izugarrizko poza sentitu dut. Gainera, iruditzen zait oso ondo landutako agiria dela. Prozesu demokratiko batean sartu gara, eta herri moduan sekulako lana dugu egiteko, baina bidea irekita daukagu, eta aurrera egingo dugu. Espainiako Gobernuak ere baditu betebehar batzuk, eta bere legeak betetzen hasi beharko du".

Ramon Agirre (aktorea): "Pauso bat da konponbiderako bidean"

"Aitzakiak bilatu nahi dituztenek bilatuko dituzte; nik esan dezakedan bakarra da asko poztu naizela. Pauso bat da konponbiderako bidean. Nik uste logikak esaten duela orain beste batzuek beste pauso batzuk eman behar lituzketela, baina ni ez naiz nor orain zeini dagokion mugitzea esateko. Ez naiz igarlea, eta aurrerantzean zer gertatuko den ere ez dakit, baina aurrera egindako pausoak beti dira onak".

Amaia Zubiria (kantaria): "Batzuek orain ez dute agiri hau onartuko"

"Esperoan bezala geunden, eta naturaltasunez hartu dut agiria. Era berean, zerbait entzuten dudanean, automatikoki pentsatzen dut zer pentsatuko duen arerioak. Iruditzen zait askok esango dutela hori ez dela behar zen agiria, zerbait definituagoa behar zela. Batzuek oztopoak jarriko dituzte, agindutako hori ez betetzeko. Hau da, aspertu arte esan dute demokrazian dena posible dela, hitzarekin dena lor daitekeela, baina orain ez dute agiri hau onartuko. Horrek pixka bat zapuztu egiten dit hartutako poza. Etorkizunean zer gertatuko den ez dut ideiarik".


Herriaren egoeraren diagnosia

Herritar talde batek egindako Goizuetaren egoerari buruzko txostenaren aurkezpenak ikusmin haundia sortu zuen. Martxoaren 10ean egindako ekitaldiak 60 lagunetik goiti elkartu zituen Ganbaran, eta interes handiz hartu zituzten diagnosia eta egileen ustetan arazoei eman litezkeen irtenbideak.

Azken 30 urtean biztanlegoa erdira jeitsi izana da herritarrak gehien kezkatzen dituen datua. Honi aurre egin ahal izateko, ezinbestekotzat jo zuten guztiek instituzio ezberdinen parte-har-tze zuzena. Maitzeko udal hauteskundeetarako ezker abertzalearen zerrendaren babeserako argazkiarekin bukatu zen ekitaldia.


Azkue Fundazioak gaitasun digitalei heltzeko ikastaroa antolatu du

Fundazioak teknologiari lotutako zenbait ikastaro antolatu du Talaios kooperatibarekin elkarlanean, eta hau laugarrena eta azkena izango da. Ikastaroa Euskararen Etxean emango dute.

Gaitasun digitalei heltzeko ikastaroa hezkuntzan dabiltzan lagunentzat da, eta DIGCOMP markoak irakasleei eta ikasleei eskatzen dizkien gaitasunak ezagutzeko eta lantzeko tresnak ematea du helburu.

Mundu digitala ulertarazteaz gainera, ikastaroak sormena, inspirazioa eta berrikuntza eskainiko dizkie parte-hartzaileei. Horretarako, gai hauek landuko dituzte besteak beste: gaitasun digitalen markoa, NIA (PLE) bat egitea, eta bizitza osorako formazioa eta joerak.

Ikastaroak 12 ordu iraungo du, eta egun bitan emango da: abenduaren 14an, goizean eta arratsaldean; eta abenduaren 15ean, goizean. Aurrekoen moduan, doako ikastaroa izango da. Informazio gehiagorako, www.azkuefundazioa.eus webgunean bisita daiteke, eta izen-ematea hemen egin.


San Adrian festak bertan dira

EKAINAK 20, LARUNBATA10:30ean Ezkilen errepikarekin batera San Adrianera igoera13:00etan Meza mendian17:30ean Dantzaldia AMALUR taldearekin18:30ean Menditik jaitsiera19:30ean Alkatearen etxean auzatea20:00etan Lizarragako Zortzikoa herriko plazan22:00etan Herri afaria00:00tan AMETSA taldearekin gaupasaEgun guztian zehar AMALUR musika taldea giroa animatzen.EKAINAK 21, IGANDEA11:00etan TXIRRINDULARITZA "XVI LIZARRAGA SARIA" Lizarraga-Etxarri Aranatz - Arbizu - Unanua - Torrano - Lizarragabengoa - Lizarraga 11:30ean AMALUR taldearekin kalejira13:15ean Herri Meza14:00etan AMALUR taldearekin kalejira17:00etan Umeen jolasak17:30ean Frontoiaren mustutzea: pilota partidak20:00etan AMETSA taldearekin dantzaldia eta auzatea plazanArratsalde osoan zehar haurrentzako PUZGARRIAK jolas parkean.EKAINAK 22, ASTELEHENA11:00etan Gosaria herriko plazan 20:00etan JOSELU ANAIAK taldearekin dantzaldia20:30ean Herri afaria ohitura den bezala herriko plazan23:30/03:00etan Gaupasa JOSELU ANAIEKINLAGUNTZAILEA: Nafarroako kutxa "zeuk aukeratu, zeuk erabaki".


Behetik gora eginda

Larraldek eta Bilbaok nagusitasunez irabazi dute binakako txapelketako finalerdia (40-24). Ospital eta Ducassouren aurka ariko dira finalean

Peio Larraldek eta Bixintxo Bilbaok atzo ez zuten ezustekorik ametitu, eta binakako trinket txapelketarako sailkatu ziren. 40-24 irabazi zuten Antton Monce eta Thierry Arizmendiren aurka, Hazparnen (Lapurdi). Faborito argiak ziren, eta euren indarra erakutsi zuten partidaren erdialdetik aurrera. Mathieu Ospital eta Batita Ducassou izango dituzte aurkari finalean, gaur zortzi, Baionan.

Larraldek eta Bilbaok alde handiz irabazi zuten atzo, baina emaitzak ez du islatzen partidaren nondik norakoa. Bilbaok berak partidaren ondoren onartu zuen bezala, azken hamar tantoetara arte ez zuen ondo jokatu, eta aurkariek estu hartu zuten. Atzelariak bost aste zeramatzan jokatu gabe, eta kosta egin zitzaion puntako erritmora egokitzea.

Larraldek, batez ere, eta Bilbaok, bizkarrak utzi dionean, lehen fasean emandako maila ikusita, inor gutxik espero zuen atzokoa partida estua izaterik. Horren jakitun, Moncek eta Arizmendik presio gabe ekin zioten lanari, eta mesede egin zien. Moncek mina egin zuen sakearekin, eta lehen tantoetan oreka egon zen (7-7). Aurrelariak lehen aukera izan du txapelketan, eta txukun aritu da.

Larralde eta Bilbaori jokoan sartzea kostatu zitzaien; halere, behin giharrak berotuta, tartea ireki zuten (12-7). Monce eta Arizmendi, baina, jokatzeko zeuden. Final batean sartzea sari handia da, eta ez zuten euren porrota merke salduko. Sakea berreskuratu, eta desafio egin zieten faboritoei. Desafio baino gehiago, zeren, piloteoan agintzen hasi, eta aurretik jarri baitziren (14-15).

Bilbao sufritzen ari zen, eta, egoera ikusita, Larralde gehiago sartu zen jokoan, eta hark bai aldatu zuela partidaren norabidea. 16nako berdinketatik 26-20kora igaro ziren irabazleak. Lehia gogor zihoan, eta amaiera luzatuko zela zirudien. Baina ez: Arizmendik behera egin zuen, eta gorriek hamar tanto egin zuten jarraian (36-20). Bilbaok hasi baino hobeto bukatu zuen partida, eta azken txanpa horretan bai ikusi zela txapelketako partida guztiak irabazi dituen bikote sendoa.

Ospital-Ducassou, kostata

Bigarren finalerdia zen atzokoa; izan ere, aurrenekoa herenegun jokatu zen, Angelun (Lapurdi). Ducassouk eta Ospitalek 40-35 irabazi zuten Waltary Agusti eta Peio Gixandut iazko txapeldunen aurka. Ordu eta erdiko partida gogorra izan zen. Irabazleak hobeto hasi ziren (12-7, 19-10 eta 21-13), baina Waltaryk eta Gixandutek ez zuten amore eman. Hala ere, Ospitalek eta Ducassouk ondo kudeatu zuten aldea (21-18; 33-20 eta 33-25). Azken txanpan, Waltaryk min handia egin zuen sakez, baina irabazleen errenta handiegia zen ordurako. Bide batez, duela bi urteko finalerdietako ordaina hartu zuten Ospital eta Ducassouk.


Urrestillako langile bat hil da Zestoan, zuhaitz bat gainera erorita

Istripua gertatu den baso ingurua.

Langile bat hil da gaur goizean Zestoan, zuhaitz bat gainera erorita. Urrestillako (Azpeitia) bizilaguna eta 50 urtekoa da hildakoa, Azpeitiko Udalak Uztarria.eus-i baieztatu dionez. Santa Engrazia inguruan (Aizarna) ari zen gizona pinudi batean lanean, eta istripuaren unean bertan hil da Haitz Beltz enpresako langilea. Ertzaintzak jakinarazi duenez, 09:45 aldean jaso dute ezbeharraren abisua SOS Deiaken, eta larrialdi zerbitzuak, suhiltzaileak nahiz Ertzaintzaren helikoptero bat bertaratu dira ezbeharraren tokira, baina ezin izan dute ezer egin langilea suspertzeko. Osalanek istripua argitzeko ikerketa zabaldu du.

Azpeitiko alkate Eneko Etxeberriak doluminak eman eta babesa agertu dizkie hildako gizonaren familiakoei, EH Bilduko hainbat kiderekin batera egin duen agerraldiaren aurretik. Gainera, hark gertaera salatu du: “Guretzat ez da lan istripu bat, bizitzak lehentasuna duen kasuak ez direlako istripuak izaten”. Azpeitiko EAJk ere doluminak agertu dizkie zendu den beharginaren senideei eta lagunei.

Azpeitiko Udalak Urrestillako bizilagunaren familiakoei, lankideei eta gertukoei doluminak eta elkartasuna adierazi dizkie. Erakundearen arabera, langileentzat eta herriarentzat “kolpe gogorra” izan zen atzo gertatutakoa, eta esan du, behar izanez gero, Udalak laguntza eskainiko diela hildako langilearen gertukoei. Horrez gain, Osalani eta beharginak lan egiten zuen enpresari istripuaren “zergatiak aztertzeko eta lehenbailehen argitzeko” eskatu die Udalak, eta esan du lan istripuena “arazo oso larria” dela. Gainera, herriko enpresei langileen bizitzak babestea galdegin die erakundeak: “Udalerri osoko enpresek herriarekin eta herritarrekin duten gutxieneko konpromisoak hala exijitzen duelako, egoera guztietan langile ororen bizitzak babestea eskatzen diogu, oinarrizko baldintza gisa eta lehentasun absolutu gisa”. Udalak bat egin du heriotza salatzeko eta familiari elkartasuna eta babesa adierazteko antolatuko dituzten deialdiekin, eta herritarrei protesta horietara batzeko deia egin die.

Salaketa mezuak

LAB eta ELA sindikatuek babesa eta elkartasuna adierazi dizkiete hildako gizonaren familiakoei eta gertukoei. LAB sindikatuak gogorarazi du aurten, gutxienez, 18 lagun hil direla lan istripuz –Zarautzen beste behargin bat hil da gaur arratsaldean–: “Aurten sektore horretan eta antzeko egoeran izan den bigarren heriotza da Zestoakoa. Ez da posible ezaugarri berak dituzten istripuak gertatzea urtero; ez dituzte eraginkorrak diren neurriak hartzen. Noiz hartuko dituzte benetako neurriak? Eta noiz hartuko dituzte segurtasuna eta langileak lehenetsiko dituzten neurri eraginkorrak?”. LABek basogintzan lanean aritzen diren enpresei kontrol jarraia, zehatza eta zorrotza egiteko eskatu dio Osalani. Izan ere, sindikatuaren arabera, istripuak lan baldintzek eta ekoizpen ereduak eragiten dituzte.

ELA sindikatuak langileek jasan behar duten prekarietatea saladu du: “Lan erritmo jasanezinak, lan jardunaldi amaigabeak eta sektoreko hitzarmen nahiz prebentzio arauei muzin egitea ohiko egoera eta praktikak bilakatu dira”. Egoeraren larritasuna aintzat hartuta, honako mezu hau zabaldu du ELAk: “Alde batetik, prebentzio neurriak betetzen direla ziurtatzeko jarraipen zorrotza egitea exijitzen dio Eusko Jaurlaritzari; eta bestetik, langile askoren heriotza eragin duen prekarietateari aurre egiteko antolatzera deitzen ditu langileak”.

Azpeitiko Elkar-ekin taldeak ere elkartasuna adierazi die gaur lan istripuan hil diren bi pertsonen gertukoei, eta taldeak azpimarratu du “berez gordina den prekarietatea” areagotu egiten dela pertsona migranteen kasuan.

Elkarretaratzea, plazan

ELA, LAB, ESK, STEILAS, EHNE eta HIRU sindikatuek deituta, bihar, asteazkena, lan istripua eta 50 urteko gizonaren heriotza salatzeko elkarretaratzea izango da. 12:30erako jarri dute hitzordua, plazan.


Abenduaren 16an irekiko dute Kirol Txartelaren harpidetza berriak egiteko epea

Emakume bat kiroldegira sartzen. (Argazkia: Lide Ferreira)

Kirol Txartelak bere zerbitzu eta abantaila guztiak mantenduko ditu datorren urterako. Hau da, Udaleko 15 kirol instalazio baino gehiagotara sarrera librea eta bertan dauden igerileku zein gimnasioen doako erabilera, norberari egokitutako entrenamendua, sauna, spa eta frontoi txikien prezioetan deskontuak edo Kirol Ekintzak kanpainako ikastaroetan prezio murriztuak, besteak beste.

Gainera, azarotik harpidedun guztiek eskaintza bereziak eta deskontuak lortzeko aukera dute Donostiako hainbat saltokitan Kirol Shop plataformaren bitartez.

Txartelaren harpidetza guztien prezioak aldaketarik gabe mantenduko dituzte datorren urtean. Zentzu horretan, udal gobernuak gogoratu nahi izan du abonuak Gipuzkoako merkeenetarikoak direla, kontuan hartuta gainera, Donostiak lurralde osoko eskaintza zabalena jartzen duela erabiltzaileen eskura.

Kirol Txartela on-line Donostiakirola.org web gunearen bidez egin daiteke, eta baita aurrez aurre, Anoetako Bulegoetan eta udaleko kirol instalazioetan ere.

Bestalde, gaur egun harpidedun diren 47.000 pertsona inguruk idatzi bat jasoko dute, 2014 urteko ordainagiriarekin batera, ordainketa helbideratuta ez badute. Ordainagiri hau ordaintzeko epea urtarrilaren 9an bukatuko da. Ordainketa helbideratuta dutenei ere egun horretan kobratuko zaie harpidetza.


Herri bazkaria irailaren 22an, Usurbil Kirol Elkartearen 50. urtemuga ospatzeko

Mahai baten bueltan borobildu asmo du Usurbil Kirol Elkarteak, bilgunearen 50. urtemugako ospakizun astea. Irailaren 16tik 22ra burutuko diren ekitaldietan azkena, frontoian egingo den herri bazkaria izango da. Mende erdi honetan elkarteko kide izan diren, jokalari, entrenatzaile, zuzendaritzako kide, zaletu, guraso eta gainerakoentzako lekua egongo da, 14:30etatik aurrera pilotalekuan egingo den otorduan. Menu goxo goxoa prestatuko dute: Eusko Label tomate entsalada; otarrainxka egosiak; Eusko Label hegaluzea parrilan; txerri kostila parrilan; limoizko sorbetea cavarekin; kafea, patxarana eta likoreak; edariak; txotxeko sagardoa, Errioxako ardoa eta ura.

Oraindik denbora baden arren, bazkaritarako aurrez eman behar da izena. 20 euro ordaindu beharko dute helduek, 12 euro 13 urte arteko haurrek. Txartelak Bordatxon eta Aitzagan egongo dira salgai. Bada, izena emateko beste bide bat ere. Ordainketak kontu korronte zenbaki hauetakoren batean egin eta bazkaritan, ordainagiria aurkeztea:

BBVA: 0182 6043 27 0201505790.

Rural Kutxa: 3008 0259 11 2038715328.

Kutxabank: 2095 5069 02 1061099122.

Astelehen arratsaldean, irailaren 16an jaurtiko diren suziriek emango diote hasiera, Usurbil Kirol Elkartearen 50. urteurreneko ospakizun asteari. Hona hemen, irailaren 16tik 22ra iragarri den egitaraua:

Irailaren 16tik 21era

Argazki erakusketa Sutegin:

Astelehenetik ostiralera: 19:00-21:00. Larunbatean: 12:00-14:00/18:00-21:00.

Irailak 16, astelehena

18:30 Suzirien jaurtiketa Santuenean, frontoian eta Oiardo Kiroldegian, Usurbil Kirol Elkartearen 50. urteurrena ospatuz.

18:30 Eskola-kiroleko eskubaloi neurketak frontoian.

Irailak 17, asteartea

16:00 Eskola-kiroleko eskubaloi neurketak frontoian.

Irailak 18, asteazkena

17:30 Kadete/jubenil nesken eskubaloi neurketa Santuenean.

18:30 Kadete/jubenil mutilen eskubaloi neurketa Santuenean.

Irailak 19, osteguna

19:00 50. urteurreneko liburuaren aurkezpena Potxoenean.

Irailak 20, ostirala

18:30 Kadete/jubenil mutilen eskubaloi neurketa frontoian.

19:30 Kadete/jubenil nesken eskubaloi neurketa frontoian.

Irailak 21, larunbata

11:00 Eskola kiroleko eskubaloi neurketa frontoian.

12:00 Eskola kiroleko eskubaloi neurketa frontoian.

17:00 2. territorialeko taldearen neurketa Oiardo Kiroldegian.

18:30 Senior nesken taldearen neurketa Oiardo Kiroldegian.

20:00 2. nazionaleko taldearen neurketa Oiardo Kiroldegian.

Irailak 22, igandea

10:00 Belaunaldi desberdinetako beteranoen neurketak Oiardo Kiroldegian.

11:00 Argazki erakusketa eta bideo emanaldia egun osoan zehar.

12:00 Elkarteko hildakoen omenezko meza.

14:30 Herri-bazkaria frontoian:

Antolatzailea: Usurbil Kirol Elkartea.

Oharra: urteurreneko kamisetak eta urteurreneko liburua salgai.


Athletic finalerdietan da eta Espanyolen aurka jokatuko du

Zuri-gorriak 1 eta 0 gailendu dira bizi-bizi joan den partidan, neurketa txukuna eginda. Aritz Adurizek egin du neurketako gol bakrra, bigarren zatiaren hasieran.

Athletic Errege Kopako finalerdietan da, Malagari final-laurdenetako itzuliko partidan 1 eta 0 gailenduta. Valverderen taldea ondo aritu da, gola egiteko aukerak sortu dituzte, eta Malagari eusteko garaian ere sendo agertu dira.

Malaga bilbotarrak baino hobeto atera da zelaira, eta lehen ordu laurdenean, partidaren erritmoa eta intentsitatea andaluziarrek jarri dute. Baina, esan bezala, nagusitasun horrek 15 minutu eskas iraun ditu, Athleticek partidari neurria hartu dion arte, hain zuzen.

Lehen aukera argia 16. minutuan izan dute bilbotarrek, baina Adurizen burukada kanpora joan da. Minutu bat geroago, Ochoak eskuarekin saihestu du De Marcosen gola, zaleak gola ospatzeko prest zeudenean.

Athletic jaun eta jabe izan da zelaian; gola lehenbailehen nahi zuten zuri-gorriek kanporaketa bideratuta uzteko. Hala ere, azkarregi egin nahi izan dituzte gauzak.

33. minutuan polemika sortu da: epaileak baliorik gabe utzi du bizkaitarren gola, Susaeta jokoz kanpo zegoelako. Zalantza handiko jokaldia izan da.

Eta 44.ean, jokaldi bikaina egin du taldeak eta Muniainen azken jaurtiketa kanpora joan da oso gutxigatik.

Malagak ez du Herrerinen atera erremate bakar bat ere egin lehen zati osoan.

Adurizen gola

Bigarren zatia hasi eta gutxira, partidako gol bakarra egin dute bizkaitarrek, kontraeraso bikain baten bidez: Herrerinek atetik atera du, baloia Beñati iritsi zaio, honek Susaetari utzi dio eta eibartarrak pase ederra eman dio aurrelari donostiarrari, baloia Ochoaren atean sartzeko. Zoramena izan da San Mamesen.

51. minutuan epaileak kale egin due ta baliorik gabe utzi du Hortak sartutako gola, Juanmi jokoz kanpo zegoela iruditi zaiolako.

Partida hautsi egin da; Javi Graciaren taldeak erasora jo du, gogo biziz baina ideia askorik gabe, eta Athletic, aldiz, sendo aritu da defentsan. Camachok izan du kanporaketa iraultzeko aukerarik garbiena, baina bere errematea kanpora joan da oso gutxigatik.

Azkenean, Athletic nagusi. Espanyol izango da zuri-gorrien aurkaria finalerdietan. Joaneko partida San Mamesen izango da, otsailaren 11n, eta itzulerakoa Bartzelonan, martxoaren 4an.

Fitxa teknikoa: 1 - Athletic: Herrerín; Iraola, Etxeita, Laporte, Balenziaga; San José, Beñat (Iturraspe, 85. min); Susaeta, De Marcos (Rico, 72. min), Muniain (Ibai, 90. min); eta Aduriz. 0 - Malaga: Ochoa; Rosales, Angeleri, Weligton, Antunes; Recio (Duda, 77. min), Camacho; Ricardo Horta (Samuel, 65. min), Amrabat, Juanmi (Samu Castillejo, 65. min); eta Javi Guerra. Golak: 1-0, 48. min: Aduriz.


Araba, Bizkai eta Gipuzkoako hamar enpresatik seik ez dituzte bermatzen hizkuntz eskubideak

Kontsumitzaileen Estatutuaren dekretuaren arabera, enpresa handiek zerbitzua euskaraz bermatu behar dute. Kontseiluak politikariei esan die noiz bermatuko duten. Euskarazko zerbitzua eskaintzen ez dutenentzat isuna jartzea jasotzen du dekretuak, baina PSEk, PPk eta UPDk isuna kentzea onartu dute.


Arcachongo ur parkera irteera

Trankatx elkarteak Archachon-go ur parkera irteera antolatu du uztailaren 25erako. Egun horretan San Juan plazatik abiatuko dira goizeko 07:45ean. Edaria, ogia eta askaria antolakuntzak jarriko ditu eta partehartzaileek edarientzako hozkailu bat eramatea komeni litzateke. Prezioak: metro bat baino gutxiago neurtzen duten haurrentzako, 20 euro; 11 urte hartekoak, 30 euro; eta 12 urtetik aurrerakoak, 35 euro. Izen emateko epea zabalik dago honako telefonoan 656 753818 (Andoni Ruiz) 19.00etatik aurrera.


Zer hizkuntzatan mintzo da artea?

Maldan gora du bidea maiz euskarak artearen munduan, eta Euskal Herriko museo nagusiek argitaratzen dituzten katalogoak dira horren froga. Testu horiek garrantzitsu dira bibliografian dauden hutsuneak betetzeko, baina kostu handia eta zabalpen eskasa dute kontra.

Bi ordutik gora daramatza kazetariarekin hizketan, baina nazkatu da azkenerako Francis Bacon artista. «Ez dugu ezer interesgarririk esaten pinturari buruz ari garen gehienetan. Beti dago halako azalkeria bat. Zer esan dezakegu ba hari buruz? Sakonean, ezinezkoa da pinturaz hitz egitea». Hitzezko lengoaia ez zaio derrigorrezko arteari, baina horrek ez du esan nahi arte munduan hitzezko komunikaziorik ez dagoenik. Museoetan, adibidez, erakusketa bakoitzak du bere argitalpena normalean, eta katalogo horiek Euskal Herriko museo nagusietan zer hizkuntzatan argitaratzen diren aztertu du BERRIAk. Zer hizkuntzatan mintzo den artea. Eta euskarak maldan gora du bidea maiz hor. Paletatik ia desagertuta dago, adibidez, Bilboko Guggenheim museoan: kaleratutako 77 katalogoetako zortzi soilik daude euskaraz. Konplexua da korapiloa. Garrantzitsuak dira testuak euskarazko bibliografiaren hutsuneak betetzeko, baina zailtasunak badaude: publikazioen kostua eta zabalpen eskasa.

«Ez dago euskarazko bertsioen eskaririk». Nuria Gonzalez Guggenheim museoko Argitalpen Arloko arduradunak eta Alicia Martinez komunikazio arduradunak azaldu dutenez, katalogoekin zulorik ez egitea da helburua, eta, horregatik, hizkuntza hautua. «Arte argitalpenen kostuak oso handiak dira, eta nahiz eta katalogoek ez duten etekin handirik sortzen, saiatzen gara behintzat defizitik ez dezaten sor». Sorreratik du ezarria nortasuna Guggenheimek. Hiru hizkuntzatan egin behar ditu komunikazioak: euskaraz, gazteleraz eta ingelesez. Eta horregatik daude euskaraz azalpenak museoko hormetan, euskaraz museoko urteroko memoriak eta planak, euskaraz audiogidak eta webgunea ere. Katalogorik apenas, ordea. Salbuespen batekin: Euskal Herriko artistei eskainitako erakusketak. Euskaraz ere irakur daitezke, horregatik, Txillidari eta Oteizari eskainitako katalogoak, bai eta erakusketa kolektibo batzuetakoa ere. Guztira, zortzi. «1.000 alekoak dira tiradak normalean, prezioak erakargarri izan daitezen. Euskaraz 1.000 ale eginez gero, gehienak sobera geratuko lirateke, eta, kopia gutxiago eginez gero, kostua ikaragarri handia litzateke». Hortxe bi erpin nagusiak: halako argitalpenek duten kostu handia eta zabalpen eskasa.

Baina bada hirugarren erpin bat ere: garrantzia. Kasu baten bidez nabarmendu du katalogoen euskarazko bertsioak duen pisua Ismael Manterola EHUko Arte irakasle eta BERRIA egunkariko zutabegileak. Adibidea: Donostiako Koldo Mitxelena Guneak 1996an Minimal arteari eskainitako erakusketa. Azalpena: «Minimal arteari buruz gauza gutxi zegoen gaztelaniaz idatzita, eta zer esanik ez euskaraz. Horregatik, fakultatean asko erabili dugu katalogo hori, artisten idatzien itzulpenak zirelako. Beste iturrien faltan, eta euskaraz iturrien izugarrizko falta daukagu, katalogoetako testuen itzulpenak erabili behar ditugu». Izan ere, minimoa baita euskarazko bibliografia, Manterolak dioenez. «Euskarazko bibliografiaren hutsuneak betetzeko erabiltzen ditugu katalogoetako testuak, nahiz eta gehienetan itzulpenak izan».

Ez da Euskal Herriko kasua soilik. «Aurrekontuak handiagoak zirenean, planteatu ere ez ziren egiten kontu hauek; automatikoki egiten ziren katalogo guztiak hiru hizkuntzatan». Garai oparoagoez mintzo da Clara Plasencia Bartzelonako MACBA museoko argitalpenburua. Pribatua da MACBA gidatzen duen fundazioa, baina Kataluniako Generalitatea eta Bartzelonako Udala dira haren parte. Badute betebehar sozial hori, beraz, baina estu doaz sosak, eta orduan datoz demak. «Argitalpen guztiekin jartzen da gaia mahai gainean, eta aldiro egiten da hizkuntza konbinazioei buruzko gogoeta. Eta, noski, proiektu bakoitzaren aurrekontuarekin erabat lotuta dago hori». Zenbat eta proiektu handiagoa, orduan eta tarte handiagoa. «Erakunde erdi publikoa izanik, hemendik ateratzen den guztia katalanez ere egon behar lukeela da ideia, baina aurrekontuek ez dute hori beti posible egiten. Hautatu beharra dugu». Eta katalana bazter gelditzea dakar horrek maiz.

Internet, alternatiba

Badira alternatibak. Bilboko Arte Ederren Museoarena, esaterako. Datuen arabera, museoa ez da inondik ere eredu , 2000. urtetik hona argitaratutako 104 katalogoetatik 15ek soilik dutelako euskarazko testurik, baina, halere, aitzindari bilakatu dira orain urtebete pasatxotik hona. Erdaraz doaz paperezko katalogo gehienak, baina doan jartzen dute haren itzulpena sarean. Javier Viar museoko zuzendariak dioenez, aurrez hasia zuten lana beste esparru batzuetan: «Urteroko buletinetan eta artisten inguruko gidetan euskara txertatua dugu, eta horiek dira zabalpenik handiena duten publikazioak. Oso funtzio garrantzitsua betetzen dute euskararentzat: nomenklatura ezartzen ari dira. Izen artistikoena, mugimendu artistikoena, kontzeptu artistikoena... Nukleo oso esanguratsua ezartzen du horrek». Eta, orain, katalogoekin ere hasi dira lanean. «Hau prozesu bat da», dio Viarrek. «Sarean jarri ditugu orain testuak, eta teknikoki eta ekonomikoki baliabideak izan ahala, beste bideak ere landuko ditugu. Horretan ari gara. Konbikzioz, noski, baina ez soilik konbikzioz, baizik eta baita museoak garapen horren aldeko araudi batzuk ere badituelako».

Klabea da araudiena. Horregatik mintzo da euskaraz Oteiza, esaterako. «Ez nuen esaten irenduko zarete/ (...) esaten nuen arte berri bat/ hasiko dugu arte bizi bat/ funtzionala eta ipini duzue/ funtzionario». Euskaraz, gazteleraz eta ingelesez egin behar ditu komunikazioak Oteiza museoak legez, eta euskaraz eta gazteleraz egin dituzte erakusketen katalogo gehienak, eta ingelesa ere baliatzen dute, aurrekontuaren eta proiektuaren nazioarteko oihartzunaren arabera. Euskaraz itzulita daude, horregatik, Oteizari buruzko lan kritiko nagusiak. Eta horri esker daude euskaraz Quosque tandem... erreferentziala, adibidez, bai eta haren poema guztiak ere. Liburutzar bakarrean doaz, kasu horietan jatorrizko bertsioa eta itzulitakoa. Baina bestelakoa izango da artistaren obra guztia aztertzen duen katalogo arrazoituaren kasua. Tirada propioa izango dute ingelesezko bertsioak, gaztelerazkoak eta euskarazkoak. Erreferentziazkoa izango da lana, eta erabilgarri utzi nahi izan dute museoko arduradunek. Erabilgarri ingelesez eta gazteleraz, bai eta euskaraz ere.

Nola esaten da...?

Eta erreferentzialtasun horregatik da garrantzitsua euskararen presentzia Oteiza museoko testuetan. «Erreferentziazko marko bat ezartzen dute itzulpen lan horiek», azaldu du Juan Pablo Huercanos museoko zuzendariordeak. «Etorkizunean egingo diren Oteizari buruzko publikazioek erreferentzia uniforme hori izango dute abiapuntutzat. Eta hori ziurtatzeko, gainera, beti bi itzultzaile berberekin egiten dugu lan». Eta ez da kapritxo kontua artistaren hizkuntzan espezializatutako itzultzaileena; izan, izaten dituztelako gisa horretako kontsultak hainbatean behin. Telefono hotsa Altzuzako museoan. «Bai». Eta unibertsitate edo beste museoren batetik galdea: «Nola itzultzen duzue Oteizaren Unidad triple y liviana piezaren izenburua?». Eta katalogoan erantzuna: Unitate hirukoitz eta arina. Ez hirukoitz eta hutsala, ez eta hirukoitz eta mehea ere, ez. Unitate hirukoitz eta arina. Ezarrita, beraz, erreferentzia.

Legea aipatzen du Koldo Mitxelena Kulturguneko Lide Arana kultur teknikariak ere. «Gipuzkoako Foru Aldundiaren gune bat da hau, eta hor dago Euskararen Normalizaziorako Plana, eta horren arabera gidatzen dugu gure jarduna, bai eta katalogogintza ere». Horra lanerako markoa. Gutxienez euskaraz eta gazteleraz argitaratzen dituzte horregatik publikazio guztiak, eta batzuetan baita ingelesez eta frantsesez ere. Herritarrek aldundiko zerbitzuak euskaraz erabiltzea errazteko konpromisoa ageri da euskarari buruzko plan horretan; eta, beraz, arauak nola, argitalpenak ere hala. Zabaldu zutenetik, 86 argitalpen dituzte guztira, eta haietariko lau baino ez dira euskararik gabekoak. Eta horiek ere lehen garaikoak.

Irtenbide bila

Eta antzera Gasteizko Artiumen ere. 100 argitalpen egin ditu guztira, 2002an zabaldu zutenetik, eta 21 dira euskararik gabekoak. Baina ñabardurak ditu datuak, euskararik gabeko argitalpen horien artean badaudelako autore komikiak, inolako hizkuntzarik gabeko karta sortak eta museoak zuzenean bultzatu gabeko bestelako argitalpenak ere. Publikazioa beste erakunde batzuekin egiten denean, gainera, Artium saiatzen da euskarazko eranskin bat gehitzen. «Ahal den neurrian». Hori gertatu da, esaterako, punkari eta punkaren eraginari buruz zabaldutako azken erakusketaren kasuan. Erakusketa hainbat erakunderen artean sortu denez, CA2M museoari egokitu zitzaion publikazioa prestatzea. Hark euskararik sartu ez, eta eranskin bidez txertatu dute euskara Artiumekoek. Itzulpen beharrik ez atarian jarri duten neoizko abisuak: «No future».

Hiru erpin ditu euskarazko katalogogintzaren labirintoak: kostuak, zabalpen eskasa eta itzulpen horiek egitearen garrantzia. Baina bada irteera bila dabilenik.


Berlingo Guggenheim museoa itxi egingo duteurte amaieran

Deutsche Bankek eta fundazioak ez dute berrituko kontratua, eta foro batek hartuko du museoaren lekua

Urtearen amaieran Berlingo Guggenheim museoa itxi egingo dutela jakinarazi du Deutsche Bank bankuak. Guggenheim fundazioaren eta bankuaren arteko kontratua amaitu egingo da, eta ez dute berrituko. Erakusketa aretoaren ordez, ekonomia, politika, gizarte eta kultura gaietako solasak hartuko dituen foro bat izango da 2013tik aurrera Deutsche Bankek Unter den Linden ibilbidean duen egoitzan. 1997az geroztik 57 erakusketa izan dira Berlingo Guggenheim museoan.


Euskal presoak hurbiltzearen alde agertu da Taubira bilera batean

«Presoen aldeko elkarteekin» bildu zen Frantziako Justizia Ministerioa uztailaren 8an.. «Kasuz kasu eta arrazoi humanitarioengatik» egin du gerturatzearen alde ministroak.. Espainiako Justizia ministroarekin bilera du gaur


Udazken Kulturala berriz ere abian

Azken urteetan bezala, aurten ere Udazken Kulturala antolatu dute Eskoriatzako hainbat elkartek eta Udalak elkarlanean. Oraindik ekitaldi batzuk zehaztu gabe dituzten, ekimenaren nondik norakoak jakitera eman dute.

Urria eta abendua bitartean, hainbat ekimen antolatu dituzte Udazken Kulturalaren barruan. Urriaren 17an, esaterako, XV.mendi bizikleta ibilaldia egingo da. Urrirako beste ekitaldi bat ere antolatu dute. Hilaren 20an, Eneko Etxebarrieta bidaiariak lau urtetan zehar bizikletaz mundu guztitik egin duen bidaiaren berri emango du. 300 irudiren laguntzarekin, askotariko tokiei buruz mintzatuko da.

Azaroan berriz, Takolo, Pirritx eta Porrotx pailazoek euren azken ikuskizuna aurkeztuko dute Eskoriatzan. Bestalde, Aurora Polarrari buruzko erakusketa jarriko dute (oraindik ez dute egunik finkatu).

Azkenik, azaroaren 26an, Kepa Junkerak kontzertua eskainiko du .


Goizuetan elkarretaratzea eta emakumeen afaria egin dituzte

Emakumeen Nazioarteko Egunaren bueltan, elkarretaratzea eta emakumeen afaria izan zituzten ortziralean Goizuetan. Argazkiak: Felix Loiarte.


Denboralea baretu da, eta errepideetan ez da aparteko arazorik

Euskalmetek euria iragarri du egun osorako. Tenperaturak pixkanaka epeltzera jo du; 8-12 gradu izan dira gehienez. Elur maila 1.000 metroan izan da goizean.

Gaur ez da atzo bezalako arazorik izan Euskal Herriko errepide eta hirietan. Araban uholde arriskua dago hurrengo egunetan, atzo pilatutako elurra urtzen hasi baita.

Eusko Jaurlaritzak jakinarazi du soilik Opakua izan dela itxita ibilgailu guztientzat. Otzaurteko mendatea kamioientzat itxita dago, Jaurlaritzaren informazioaren arabera. Errepide sarean oro har ez da arazorik, errepide gutxi batzuetan izan ezik. N-1 errepidea, Agurainen, Gasteizera bidean, itxi egin behar izan dute zortzi autok elkar jo dutelako; irekita dago jada.

Bizkaian, N-634 errepidean, Etxebarri parean, luizi bat egon da, eta Bilborako noranzkoan bide bat itxi egin behar izan dute.

Gipuzkoan, Azkoitian, 40 baserri bakartuta geratu dira luizi baten ondorioz.

Nafarroako Gobernuak gomendatu du arretaz gidatzeko, batik bat Pirinio inguruan elurra egin dezakeelako eta goi inguruetan haizea bortitz ibil daitekeelako. Sakanan oraindik etxebizitza batzuetan argindarrik gabe jarraitzen dute.

Atzo Araban eta Nafarroan elurrak eta Bizkaian uholdeek arazoak eragin zituzten errepideetan; 24 mendate itxita egon ziren. 30.000 etxek baino gehiagok galdu zuten argindarra, eta gaur ere oraindik zenbaitetan ez dute berreskuratu.


Izena emateko epea ostiralera luzatu dute; eta egunean bertan ere izango da aukera

Euskeraren aldeko herri lasterketa izango da larunbatean Hernanin, Euskeraz bizi nahi dut! izenekoa. Lasterketa lau kategoriatan banatu dute: 3-6 urte bitartekoek 200 metro; 7-11 bitartekoek 500 metro; 12-13 artekoek kilometro bat; eta azkenik, 15 urtetik gorakoek 5 kilometro. Prezioari dagokionean, 15 urtetik gorakoek 5 euro ordaindu behar dituzte; besteentzat debalde da. Izena emateko: kiroldegian edo kirola@hernani.net; egunean bertan ere izango da aukera.


Artea edo jolasa?

Azken bi urteetako bere produkzioa bildu du Maria Txillidak Donostiako Ekain galeriako erakusketan

«Ez naiz inoiz artista sufritzailea izan, jostaketa bilatzen dut sortzean». Baieztapen horrekin aurkeztu du Maria Txillidak (Donostia, 1960) bere azken bi urteetako artelan sorta. Erakusketa zabaldu du Donostiako Ekain galerian, eta batez ere collage-ak eta feltro zatiak erabili ditu koadroak osatzeko. Eskultura batzuk eta zintzilikario bat ere ikusgai daude.

Obra egiteko prozesuan zehar bere burua eramaten uzten duela adierazi du artistak. «Ez dakit zein zentzu daukaten... Argi dago orekaren bila jarraitzen dudala, elementu bat gehitzen diodanean kontrako aldean ere zerbait jarri behar izaten baitut». Simetria zentzu zurrunean ulertu barik, ikuslearentzat argia da bere obretan elementuen banaketak espazioan daukan garrantzia.

Materialari dagokionez, Txillidarentzat «feltroa aurkikuntza bat izan da. Kolorea oso ongi xurgatzen du gainera, eta aise moztu eta manipulatzen da». Egurrezko, kartoizko eta eskuz eginiko paperezko elementuak ere erabili ditu bere lanen sorkuntzan.

Loturak izenburua jarri dio lan sortari. Feltrozko zirkuluak dira nagusi, eta sokaz harilkatzen dira obren konposizioan. Obren ordena kronologikoa erraz asmatu daiteke. «Hasiera batean konposizio koloretsuak baztertzeko hautua egin nuen, baina denborak aurrera egin ahala ezinbestean aurkitzen nintzen berriz ere koloreak erabiltzen». Materialak ez dituela berak bilatzen dio Txillidak, «materiala bera baita niri 'har nazazu, har nazazu' dei egiten didana». Materialarekiko harremana gailentzen dela uste du, «ikusi» egiten baitu noiz hartuko duten ondo elkar Txillidak eta materialak.

Aitatzekoa da beste artista batzuek Txillidaren azken bi urtetako produkzioan izan duten eragina. Alexander Calder (Lawton, Pennsylvania, 1898 -New York, 1977) artista estatubatuarrarena da argiena. «Aitaren [Eduardo Txillida] galeria berean aritzen zen lanean, eta txikitatik izan dut harremana bere obrarekin». Joan Miro ere (Bartzelona 1893- Palma, 1983) miresten duela aitortu du, bere lanerako erreferentzia izan baita. Hirugarren inspirazio iturri bat badaukala azaldu du, bere lehengusu Juan Txillidarena. «Bere eragina ikusten diet nire lanei. Ez dakit zertan, baina argi ikusten dut, bere lanak oso gogoko ditut eta».

Jolasa lanabesa denean

Etapa berri bati heldu dio Txillidak azken bi urteotan, eta bakarrik jardun du obren konposaketan. «Paper pusketatxoekin jolasean hasten naiz, eta konturatu orduko 'Hara! Badaukat' pentsatzen dut». Profesionala ez izateak ematen dion askatasuna estimatzen du, denbora-pasa bezala ulertzen baitu sorkuntza prozesua. «Jolasa da niretzat, eta helburua gozatzea da, abestu edo dantzatu egiten dudanean bezala». Jolasak bere baitan daukan desinibizioaren erakusgarri bezala, «eskuak burua baino arinago» joaten zaizkiola argi eta garbi dauka artistak.

Behin lan sorta mardula eskuartean daukanean, jendaurrean agertzeko prest dagoela sentitzen du Txillidak, baina ez lehenago. «Bestela presiopean egingo nuke lan, eta ez nuke berdin gozatuko».


Mikel Ruiz de Azua: "Aramaion kalitate oneko ganadua dagoela islatu gura izan dut kartelean"

San Martin jaiak Aramaiotik urrun biziko ditu Mikel Ruiz de Azuak (Aramaio, 1986). Turinen (Italia), hain zuzen. Industira- diseinuko ingeniaritza teknikoa ikasi zuen eta orain Ekodiseinuen masterraren azken urtea ari da egiten Turinen. Azken hiru urteetan ez da jaietan egon, baina haren irudia erabili du Udalak programaren azalean. Izan ere, hiru urtez jarraian irabazi du kartel lehiaketa.

Ganauak badatoz jaixetara jarri diozu izenburu kartelari. Nondik etorri zitzaizun ideia?

Behi koadrila bat jaietan murgilduta islatu gura izan dut. Behiak erabili ditut pertsonaia moduan eta, bestetik, han bai dauela ganaue! esaldia erabiliz, Aramaion eusko label eta kalitate oneko ganadua dagoela islatzea nahi izan dut. Eta, noski, kanpotik datozenak ganadu horrengana datozela! (barreak). Zentzu bikoitz hori aprobetxatuz, txantxa kutsua eman nahi izan diot irudiari.

Animaliak protagonista, beraz.

Aramaio baserritik bizi den herria izanda, animaliekin zerbait egitea gura nuen. Hala, pentsatu nuen behiei protagonismoa emanda kartela egitea. Behi koadrilak Aramaioko jaietan, erromerian eta jai giro onaz gozatzen dabiltzala, hori erakutsi nahi nuen. Gainera, kanpotik ere jendea –behiak hauek ere– animatzen direla erakutsi dut, bertako giro eta kalitateko oneko ganaduen bila etortzen direnak.

Lehiaketa hirugarrengoz irabazi duzu jarraian. Epaimahaikideen gustuak ezagutzen dituzu, ala?

Duela hiru urte aurkeztu nintzen lehenengoz. Lehenengoan proba moduan eman nuen izena eta hortik aurrera jaietan egoterik izan ez dudanez, beste modu baten parte hartzeko aukera ona dela deritzot. Hori bai, nahiago nuke jaietan egotea! Ideia ezberdinak aurkezten saiatu naiz eta pozik nago nire lana epaimahairen gustukoa delako. Amaitzeko, aramaioarrei eta inguruko herrietakoei jaietan gozatzera animatu gura diet, nire partez ere disfruta dezatela. Goraintziak denoi!


Lan merkatuaren egoerari buruzko txosten bat eman dio Confebaskek EH Bilduri

Koalizioak kezka azaldu dio patronalari egoera ekonomikoaren, langabezia tasaren eta kalitatezko enpleguaren inguruan.

Araba, Bizkai eta Gipuzkoako enpresarien elkartea eta koalizio subiranista ordu eta erdiz batzartu dira. Indar politikoekin izan ohi duen "normaltasun instituzionalaren barruan" kokatu du patronalak bilera; EH Bilduk, berriz, eragile politiko, ekonomiko, sozial eta sindikalekin egiten ari den bilera sortan testuinguratu du.

Duela hilabete, Confebaskek Iñigo Urkullu Eusko Jaurlaritzako lehendakariari eman zion Euskal enpresen enplegu eta prestakuntza beharrak 2016rako izeneko txostena. Agiri hori eta lan merkatuaren egoerari buruzko bat EH Bilduri eman dizkio gaur Roberto Larrañaga Confebaskeko presidenteak. EH Bilduk, berriz, egoera ekonomikoa hobetzeko, industria sektorea berritzeko eta kalitatezko enplegua sortzeko proposamenak helarazi dizkio.

Larrañagarekin batera, Eduardo Aretxaga Confebaskeko zuzendaria eta Jon Bilbao Departamentu Juridiko-Laboraleko arduraduna izan dira bileran patronalaren aldetik. EH Bilduren izenean, berriz, Hasier Arraiz, Pello Urizar eta Belen Arrondo legebiltzarkideak joan dira.

Batzarra "adeitasunez" baina "kontrako ikuspuntuekin" egin dute.


“Orain arte euskaldunok ez dugu pazientzia askorik izan euskaraz ikasten dihardutenekin”

Iñaki Korta (Eibar, 1961) 1980an hasi zen gau-eskolak ematen eta lan berean jarraitzen du: euskara irakasten AEKn. Aurtengoa hamairugarren ikasturtea du Soraluzeko euskaltegian. Korrikaz eta euskaltegiaren martxaz galdetu diogu.

Zela doa Korrikaren antolaketa?

Pasada bat da. Erantzuna bikaina izan da alde guztietatik. Korrika Batzordearen bi bileretara herriko taldeetako ordezkari mordoa etorri da eta Soraluzeri dagozkion sei kilometroak saldu dira. Horrekin batera, Korrika Lagun kanpainan ere diru mordoxka batu da; guztira, 3.000 euro baino gehiago. AEKren izenean, eskerrak eman nahi dizkiet soraluzetarrei, eta bertako eragilea, merkatari eta udalari. Beste behin, plazentziatarrek sekulako babesa eman digute.

Zela joan da aurtengo matrikulazioa?

Taldea osatzeko ratioa zortzi ikaslekoa izaten da. Ni hemen nabilenetik 32 ikaslekoa izan da kopururik altuena, baina normalean 24-30 ikasleren bueltan ibiltzen gara. Iazko ikasturtean igoera txiki bat izan genuen eta aurte ere 34 ikasle dauzkagu. Beharbada, Euskaraldiaren kanpainak sortu du beste olatu moduko bat.

Zein da euskaltegira datozen ikasleen motibazio nagusia?

Orain, lehen baino pertsona gehiago dator lanerako agiria ateratzera, baina gehiengoaren motibazio nagusia berbera da: eguneroko harremanetan erabiltzea. Garai batean, eskaera handiagoa zegoen goi-mailako ziurtagiriak ateratzeko.

Orain, maila baxua duen ikasle gehiago dago?

Bai, oinarri-oinarrizko mailetan dago jenderik gehiena. Batzuk etortzen dira euskaltegian euskaraz ikasiko dutelakoan, baina guk bide bat irakasten diegu, eta, gero, eurak erabili behar dute eguneroko bizimoduan.

Zela ematen dute egunerokorako pauso hori?

Jenderik gehienarentzat zaila da, ze, kanpoan ez dute aukera asko izaten. Orain arte, euskaldunok ez dugu pazientzia askorik izan euskaraz ikasten dihardutenekin. Beharbada, Euskaraldiak lagunduko du ohitura horiek aldatzen eta aukerak ugarituko dira.

Horretarakoxe dago Berbalaguna egitasmoa ere, euskaltegian egin ezin duten mintzapraktika hori kalean egin ahal izateko aukera eskaintzeko.

Zela moldatzen dira batua eta euskalkiaren artean?

Euskaltegian gehien dakitenekin erabiltzen dugu euskalkia, baina behe mailakoekin zailagoa da. Bi erregistroen artean badago tentsio modu bat. Askotan galdetzen didate, “que quiere decir jata?”

Asko dira euskalduntze-prozesua azkeneraino garatzen dutenak?

Hasieran, ezer ez dakitenek aurrera egiten dute azkar, gutxieneko berba kopuru bat ikasita. Gero, krisi txiki bat etortzen zaie askori eta aldapa gora egin behar izaten dute. Hala ere, badira gutxi batzuk oso argi dutenak ikasketa prozesua zela burutu eta horiek oso denbora laburrean ikasten dute euskaraz. Denetik dago.

Zein da euskaltegiko irakasle izatearen alderik atseginena?

Gustuko lana da eta aukera ematen du jende asko ezagutzeko.

Eta neketsuena?

Beste edozein lanetan bezala, ordutegi bat eroan beharra.


Nerea Irazusta: "Bizitzeko arnasa behar dugun bezala, nire eskuek margoak eta pintzelkadak behar dituzte"

Nerea Irazusta (Azpeitia, 1973) Sheffield hirian (Ingalaterra) bizi da duela hogei urtetik. Lanbidez irakaslea den arren, artista ere bada, eta bere koadro bat Ingalaterrako Doncaster Art Fair arte azokako zerrendarako hautatu dute. "Oso pozik" dago azpeitiarra, bere margolana "lau haizetara" zabaltzen ari delako. Orain, Internet bidezko bozketa batean, zerrenda horretako 30 koadro onenak hautatu beharko dituzte boto-emaileek.

Noiztik eta nolatan bizi zara Sheffielden?

Nire gizona hemengoa da eta 2000. urtean etorri nintzen, maitasunagatik.

Zer lan egiten duzu hor?

Lanbide asko asko ditut: emaztea, ama, ahizpa, izeba, laguna, artista eta irakaslea naiz.

Zure eguneroko lanak badu artearekin zerikusirik edo denborapasa gisa margotzen duzu?

Umeekin zabiltzanean sortzailea izan beharra dago; beraz, neurri batean, esan liteke lanean ari naizean ere artea egiten dudala. Margotzea niretzat behar bat da, ez da denborapasa bat. Bizitzeko arnasa behar dugun bezala, nire eskuek margoak eta pintzelkadak behar dituzte.

Noiz eta nolatan hasi zinen koadroak margotzen?

Nire gurasoak zendu zirenean hasi nintzen koadroak margotzen. Nire umeak txikiak ziren orduan, baina atera nuen denbora margotzeko. Garai hartan, etxetik gertu dagoen eliza baten ondoan taldetxo bat elkartzen ginen margotzeko; orain, etxean dut nire txokoa, bakean eta isiltasunean margotzeko.

Zer motatako koadroak egiten dituzu?

Era askotakoak, baina handiak; txikiek ez naute betetzen. Nire koadroek asko daramate barruan, ipuin politak kontatzen dituzte. Gauza berriak sortzea gustatzen zait. Askok esaten didate nire margolanek barruan dituzten sentimenduak kanporatzen laguntzen dietela; itxaropena, bakea, lasaitasuna, edertasuna sentitzen dituztela, bakoitzak behar duena.

Beste arte disziplinarik lantzen duzu?

Euskal abestiak abesten ditut tarteka; orain ez, bizi dugun egoeragatik, baina gustura entzuten dituzte talde txikietan Sheffielden.

Zure koadro bat Doncaster Art Fair arte azokako zerrendarako hautatu dute.

Bai, halaxe da, eta poz-pozik nago.

Zer da Doncaster Art Fair? Azoka garrantzitsua da?

Doncaster Inglaterrako hiri bat da, Sheffield baino txikiagoa, eta Doncaster izena datorkio bertatik igarotzen den Don ibaiagatik. Arte zaleentzako eta artistentzako azoka ederra da Doncaster; mundu guztiko jendeak parte hartzen du eta oso izen ona dauka. Horregatik nago horren pozik.

Zein izan da aurtengo lehiaketarako proposatu duten gaia?

Aurten gaia izan da 'Artea, buruko osasuna zaintzeko bide gisa', eta gai hori oinarri hartuta egin ditugu gure lanak. Nire koadroak Bakea/Peace izena du, eta nire helburua da, bizi ditugun garai hauetan, bake eta lasaitasun pixka bat zabaltzea.

Nolakoa izan da aukeraketa prozesua?

Maiatzean zabaldu zuten deialdia eta nik nere koadroa aurkeztu nuen. Jaso zituzten lan guztien artean batzuk aukeratu zituzten antolatzaileek, eta ekainak 7an eman zuten horien berri. Beren webgunean (www.doncasterartfair.com) daude aukeratutako lan guztiak ikusgai.

Azoka horrek mundu oso artisten lanak hautatu ditu zerrenda horretarako. Espero zenuen zure koadroa hautagaien artean egotea?

Ez, ez nuen espero eta oso ustekabe ederra izan da. Nire ingurukoek esan zidaten nire artelana gustuko zutela eta horregatik aurkeztu nuen lehiaketara, eta oso sorpresa atsegina izan da hautatu egin dutela jakitea.

Orain, Internet bidezko bozketa batean, zerrenda horretako 30 koadro onenak hautatuko dituzte boto-emaileek. Nola eta noiz arte eman daiteke botoa?

Ekainak 30era arte eman daiteke botoa, azokaren webgunean. Egunak aurrera joan ahala, gorantz doa boto kopurua, nire koadroa mundu guztira zabaltzen ari da, lau haizetara, eta hori oso pozgarria da. Londresko euskal etxeko kideen botoak jaso ditut, eta askok botoa eman bakarrik ez, idatzi ere egien didate eskerrak emanez. Gaur bertan idatzi didate esanaz nire koadroa berezia eta ederra dela, eta loreak bertatik ernatu direla diruditela.

Uste duzu zure koadroa 30 onenen artean geratuko dela?

San Fermin egunean jakingo dut hori, eta bitartean ez dut itxaropenik galduko.

Zer esan nahiko luke horrek zuretzat?

Bultzada izango litzateke margotzen eta sortzen jarraitzeko; pauso ertain bat aurrera.

Ondoren, epaimahaiak aukeratuko ditu 30 lan horietatik hiru onenak. Espero duzu hiru onenen artean geratzea?

Bai, noski; helburua hori da eta fedez egongo naiz zain. Dena dela, bidean ere oso ondo pasatzen ari naiz: mundu guztiko jendea, euskaldunak zein euskaldun ez direnak, ezagutzeko aukera eman dit eta Uztarrian ere aterako naiz. Bizi naizen auzoan eta inguruko hedabideetan ere oihartzuna izan du kontuak. Orain denek dute nire berri eta denak ari dira nire koadroari buruz hizketan; hemengo aldizkarian ere argitaratu dute nire koadroa.

Zein da hiru onenentzat saria?

Diru sari polit bat emango diote bakoitzari, eta, horrez gain, koadroa eta artistaren izena zabalduko dituzte.

Zer esango zenieke azpeitiarrei?

Emateko botoa, oraindik garaiz dabiltzala eta. Orain arte nire koadroaren alde bozkatu dute guztiei, berriz, eskerrak; zuen laguntasuna eta berotasuna honaino iritsi dira.


Etiketa nutrizionalak On ekin nutrizioko aholkuak

Gaurko saioan etiketak irakurtzen ikasi dugu, informazioa asko agertzen zaigu bertan erreparatzen ahal diogu, irakurtzen ditugu, etiketa nutrizionalak izan ditugu mintzagai On ekineko Naia Larrearekin. Bertan nolako informazioa topatzen dugu? Elikagaiaren osagaiak, alergietarako arriskutsuak direnak, iraungitze data, informazioa nutrizionala.

https://bilbohiria.com/docs2/2018/osasuna/On%20ekin05_etiketa%20nutrizionalak.mp3

Deskargatu hemen.


Lagun Aro GBCk Lan Mobel Iraurgiko Lander Lasa fitxatu du

Eskolta tolosarrak denboraldi bateko kontratua egin du ACBko taldearekin, bost hilabetez harekin entrenatu ostean

Lasak 2001-02 denboraldian hasi zuen saskibaloiko ibilbidea

Lan Mobel Iraurgi taldeko Lander Lasa (Tolosa, 1988) saskibaloi jokalariak ACBko Lagun Aro GBC taldearekin fitxatu du, datorren denboraldirako, 2010-2011rako. Lasak Iraurgin jokatzen zuen, baina joan den urtarriletik Lagun Aro GBCrekin egin ditu entrenamenduak. Orain hamabost egun, Lan Mobel Iraurgik EBAtik Zilarrezko LEB mailara igotzea lortu zuen; Gandiaren kontrako azken partidan, Lasak 29 puntu lortu zituen.

Lander Lasak 2001-02 denboraldian hasi zuen ibilbidea, Tolosako Adiskideok K.E.-an. Kadete eta junior taldeetan jokatu zuen bertan, 2005. urtea arte. Ondoren, Atletico San Sebastian taldean aritu zen, junior mailan. 2006-07 denboraldian Askatuaken senior taldean jokatu zuen, Espainiako Lehen Mailan. Hurrengo denboraldia Club Baloncesto Atapuerca Universidad de Burgos (Espainiako Lehen Maila) taldean egin zuen. Espainiako Urrezko LEB mailako Autocid Ford Burgos taldearekin ere entrenatu zuen. 2008-09an Lan Mobel ISBn (EBA Liga) jardun zuen. Eta aurten ere Lan Mobel ISBn egin du. Lagun Aro GBCrekin debuta Pau-Orthez taldearen lagunarteko partidan egin zuen, joan den otsailean.


Beraungo saltokietan euskara sustatzeko bilera deitu du udalak

Beraungo merkataritza establezimenduetan euskara sustatu nahi du Errenteriako Udalak eta bilera deitu du, merkatari, eragile eta bizilagunei begira. Udal Hizkuntza Politika departamentuak kanpaina abiatuko duela horren harira jakinarazi dute. Planaren berri emateko deitu duten bilera Beraungo Auzo elkartean izango da (Aita Donosti kalea 4), otsailaren 3an 20:15ean.


Hutsunea

Zergatik ote dahutsunearen kontzeptua(hutsune metafisikoa)hain erakargarria?Jartzen zaizkio mugak,ertzak, kurbadurak,gorputz bat bailitzan.

Betiera bat behar izan zenpentsamenera iristen,pentsamendu handietako bathutsunea izan zedin.

Norbere izatetik,norbera izatetik,ez baitago libratzerik,hutsunea izan daitekehaserretzeko era batpentsatzeko daukagunahalmenagatik.

Hor konpon!Sentitzen dut,beraz naiz.Gainerakoa,zuentzat.Zuretzat ere bai,Oteiza.


Elkarlan hitzarmena sinatu dute Cikautxok eta Ondarroako Udalak

Berriatuko Cikautxo kooperatibak eta Ondarroako Udalak lankidetzan jardutea adostu dute. Bien arteko akordioa gaur goizean [apirilak 16] sinatu dute kooperatibaren egoitzan bertan, Zunbeltz Bedialauneta Ondarroako alkateak eta Gotzon Juaristi Cikautxoren presidenteak.

Hitzarmenaren bidez, hain zuzen ere, Ondarroako Udalak erabilgarri duen Bide Onera zinema aretoko oholtzaren erabilera eta muntaia bermatuko dizkio Cikautxori hala behar duenean. Eta Berriatuko kooperatibak, bestalde, Itsasaurreko umeen jolas parkean beharrezkoa den koloretako kautxua emango du trukean. Adierazi dutenez, lau urterako sinatu dute elkarlan hitzarmena 2021era arte. “Epe horren ostean aztertuko dugu hitzarmena luzatu edo ez”.

Zunbeltz Bedialauneta eta Gotzon Juaristi hitzarmena sinatzen, Cikautxon

Kooperatibak urteroko bazkide batzarra hainbat urtez Ondarroatik kanpo egin ostean, iaz berriro Ondarroan egitea erabaki zuten. “Cikautxo udalarekin jarri zen harremanetan iaz urteroko batzarra Bide Onera zineman egiteko. Izan ere, batzarra bertan egiteko agertokia handitzea behar zuten”. Alkateak nabarmendu duenez, gainera, lantegia Ondarroan ez badago ere, bertan hainbat herritarrek egiten dute lana, eta beste hainbat ere kooperatibaren sorreran egon ziren. “Batzarra eta bazkaria Ondarroan egitea onuragarria da. Gure ustez, eman behar zen gauza bat zen. Aipagarria da, gainera, Cikautxok herriko arraun taldeari eskaini dion laguntza ere”.

Cikautxoko presidenteak bere aldetik azpimarratu duenez, urteroko batzarra bertan egin ahal izateko agertokia handitzea beharrezkoa da. “Bestelakoan ez ginen denok kabituko”. Zapatuan [apirilak 21] egingo dute hurrengo bazkide batzarra Bide Oneran, eta ostean, Ondarroako jatetxe batean bazkaldu dute 300 bat bazkidek.

Cikautxok behar duenean azpiegitura horren uztearen truke, bestalde, Itsas Aurreko parkea berriztatzeko hiru bat tona kautxo emango dituzte. “Jolas parkeetan, normalean, bi geruza ipintzen dira. Guk, zehazki, gaineko koloretako kautxoa jarriko dugu”, azaldu du Gotzon Juaristik. Alkateak jakitera eman duenez jolas parkea aurten berrizteko asmoa dute.


Atzeraldiaren amaierak itxaron egin beharko du Araba, Bizkai eta Gipuzkoan

Hirugarren hiruhilekoan BPGak ez du aldaketarik izan. Urte arteko tasan -%1,1ean kokatu da.

Araba, Bizkai eta Gipuzkoako ekonomiak ez du aldaketarik izan 2013. urteko hirugarren hiruhilekoan. Ez gora eta ez behera. Atzeraldi teknikoa amaitzeko hazkunde hamarren bat egotea espero zen, baina ez da horrela izan, Eustat Euskal Estatistika Erakundeak gaur goizean aurreratu duenez.

Urte arteko tasan bai, hor izan da aldaketa bat. Urteko bigarren hiruhilekoan ekonomiaren erorketa %1.5 izan zen, aurreko urtearekin alderatuz, eta orain jaitsiera %1,1 izan da, behera egiteko joera gelditu den seinale. Nafarroan egoera antzekoa da: ez da hazkunderik izan hiruhilekoen artean, baina urte arteko tasan %1,3 atzera egin du ekonomiak.

Datorren astean emango du Eustatek kontu ekonomikoen xehetasunen berri. Gaurko agirian aurreratu duenez, eskaintzaren aldean sektore ekonomiko guztiek dituzte datu negatiboak aurreko urtearekin alderatuz. Eskaeraren aldetik, berriz, kanpo sektorearen ekarpen positiboa dago, baina ez da aski barne kontsumoak duen motelaldia orekatzeko. Barne eskaeraren jaitsiera aurreko hiruhilekoaren antzekoa da.

Enpleguaren datu txarra ere baieztatu du Eustatek. Kontu ekonomikoek lanaldi osoko lanpostu parekideen kopuruetan neurtzen dute enpleguaren egoera. Neurketa horrek dioenez, aurreko hiruhilekoarekin alderatuz hiru hamarren (%0,3) murriztu dira lanpostuak, eta bi puntu (%2) aurreko urtetik. Azken datu hori 20.000 lanpostu inguru dira.


Jesus Perez: "Musika eta antzerkia uztartzea ez da samurra"

Jesus Perez eskoriatzarrak musika antzerkiaz uztartzen du. Hala, oraingoan, Patxi Rama lagunarekin batera Corazón salvaje kantua sortu eta bideoklipa egin berri du, eta emaitzarekin "gustura" geratu dela adierazi du. Antzerkia, berriz, utzita duen arren, prest dago aurrera begira oholtzara berriz igotzeko.

Ahots urratua ardatz, melodia goxoekin bustita, eta erritmo lasaiari jarraiki, Jesus Perez Suso eskoriatzarrak Corazón salvaje kantua sortu du, eta Patxi Rama musikari gasteiztarrarekin batera bideoklipa grabatu. Eskoriatza bizirik Youtube kanalean ikusgai dago, eta, emaitzarekin "pozik", deskantsu pixka bat hartu nahi du lan hau amaitu berri. Hala ere, aurrera begira beste proiekturen bat martxan jartzea ere badela bere asmoa adierazi du.

Internetera igo duzuen bideoklipak ze harrera izan du?

Gasteizko Dorian Guitar musika instrumentu dendan hasi nintzen gitarra jotzen ikasten, eta bertan ezagutu nuen Patxi Rama. Ordutik, batera aritu gara ikasten eta sortzen. Hori horrela, konfinamendua hasi aurretik grabatu genuen Corazón salvaje kantuaren bideoa eta emaitzarekin gustura geratu gara. Bereziki, gertuko jendearentzat eta amarentzat zuzenduta egindako proiektua izan da.

Zure musika jendaurrean eskaini duzun lehen aldia izan da hau?

Iaz, Bea Rubiorekin batera Lorcaren bueltako irakurketa bat egin behar genuela, Marea taldearen La ciudad de los gitanos kantuaren bertsioa jo nuen, baina ez dut jo zuzeneko askorik. Hala ere, ez dut baztertzen zuzenean jotzea edota, Internetera begira, egin berri dugun moduko beste lan bat egitea.

Musikaz gain, antzerkian ere aritu zara. Oholtza gustuko duzun seinale.

Ez pentsa. Oholtza gainean presio handia izaten dut, urduritasuna, eta asko prestatu beharra dago. Hori horrela, @remociones Eskoriatzako Antzerki Taldean aritu naizenetan gustura aritu naiz, baina pixka bat utzita dut. Beti nago eta egongo naiz prest taldekideek nahi dutenerako, baina erritmo lasaiagoan. Musika, antzerkia, erreleboetara lan egitea… lasai hartu beharra dago.

Arrakasta oholtza gainean ere

Musika sortzeaz batera, ez da geldi egotekoa Jesus Perez, eta @remociones Eskoriatzako Antzerki Taldeko kide ere bada; taldeko gizon bakarra da. Arrakasta duen obra Eskoriatzarrez osatutako antzerki taldea hasiberria den arren, Zaldibar antzokia bete izan dutez zenbait bider Desbloqueadas lanarekin.

@remociones Eskoriatzako Antzerki Taldeko kideak oholtzan.


Deialdi publikoa, bake epaile posturako

Hutsik geratu dira Aranoko bake epaile eta haren ordezko izateko postuak. Hori horrela, deialdi publikora atera du postua berriro Udalak; apirilaren 11ra arte egin daitezke eskaerak, udaletxean.


Kantuz Eguna etxetik

Kantuz abesbatzaren 30garren urteurrenean, etxetik ospatu dute Kantuz Eguna, eta Akelarreren 'Kantuz' abestia kantatu dute, bazkide eta herritarrekin konpartitzeko.


Lacalle Larraga faxistari urrezko domina kendu beharko dio Plentziako Udalak

Frankismoaren ikurrak Araba, Bizkaia eta Gipuzkoako esparru eta eraikin publikoetatik kentzea aho batez onartu dute gaur Eusko Legebiltzarra osatzen duten alderdiek. Erabakiak bi gauza eskatzen dizkio Eusko Jaurlaritzari: ikurren katalogo bat egitea eta horiek desagerrarazteko lanen zati bat ordaintzea. EAJk, PSE-EEk eta Aralarrek frankismoko ikurren inguruko testua adostea lortu dute eta idatzi horrek PP, EA, EB eta UPyDren babesa jaso du. Gauzak horrela, dirudienez, Jose Daniel Lacalle Larraga militar zein hegazkinlari kolpistari eta Francoren Aireko ministroa izandakoari emandako urrezko domina (espainolez, pdf) kentzea beste aukerarik ez du izango Plentziako Udalak. Izan ere, gaur adostutakoari erreparatuta sinbolo fisikoez ari garela eman dezakeen arren, Espainiako Kongresuak onartutako Memoria Historikoaren Legeak —hori du oinarri gaurko adierazpenak— argi uzten du, armarri, intsignia, plaka eta bestelako objektuez gain, "aipamenak" ere katalogatu eta ezabatu behar direla. Ez egitekotan, diru-laguntza publikoak kentzeko aukera ere aurreikusita dago. Argazkian, alkate frankisten irudiak Plentziako udaletxean / © Plentzia, Gorliz eta Lemoizko ezker abertzalea.

Halaber, bilkura aretotik diktadura garaiko alkateen irudiak erretiratu beharko dituzte. Legebiltzarrak, gainera, PSE-EEko Gobernuak eta Eudelek batzorde teknikoa osatzea eskatu du. Batzorde horrek gastuak kalkulatu eta ikurrak kentzeko plana zehaztu beharko du, bai udalen, bai gobernuaren parte-hartzearekin. Adostutako erabakiaren azken puntuan agertzen denez, euren eraikin eta kaleetatik kentzeari uko egiten dieten herritarrek "zigorra" jasoko dute.


IBAIZABAL: Prest aldizkaria (121. zenbakia)

Urtarrilari dagokiona eta elkarrizketa nagusia Saio Cabañas argazkilari eta bideo klip egileari egin diote. Horretaz gain, Erlaxatzeko aukerak, Deustuko Ihauteriak, Deustuko Gazte Lokalaren 20. urteurrena eta klasikoak: Gureak kanpoan eta Inkesta, Lur Malleak kontatu digunez.

DESKARGATU HEMEN


89 koronabirus kasu atzeman dituzte Donostian ostegunetik igandera

Eusko Jaurlaritzaren datuen arabera, 89 koronabirus kasu positibo atzeman dituzte Donostian ostegunetik igandera: 29 kasu positibo ostegunean, 29 kasu ostiralean, 15 larunbatean, eta 16 kasu, aldiz, atzo. Horrela, intzidentzia metatua 134,33koa da gaur. Hainbat astez intzidentzia metatuak behera egin badu ere, martxoaren 12an joera aldatu eta gora egin zuen. Joera gorakorra mantendu da ordutik hona. Izan ere, 111,30ekoa zen intzidentzia metatua ostegunean, eta 103,62ekoa asteazkenean. Otsaila gune gorrian murgilduta hasi zuen Donostiak, eta orain eremu horian dago.

Intzidentzia metatuak proportzio bat neurtzen du; alegia, zenbat pertsona gaixotu diren azkeneko hamalau egunetan zati zenbat pertsona osasuntsu zeuden periodo horren hasieran; ondorioz, birusaren kutsatze abiadura erakusten du. Jaurlaritzaren irizpideen arabera, kopuru hori 500dik gorakoa denean, leku hori gune gorria dela esan nahi du, alegia, kutsatze maila altua dela leku horretan.

Txertaketa prozesuari dagokionez, 80 urtetik gorako pertsonak eta hezkuntzako langileak COVID-19aren aurka txertatzen hasi ziren duela bi aste Gipuzkoan, Bizkaian eta Araban. Gainera, 55 urte baino gutxiagoko pertsonen kasuan, hainbat kolektibori txertoa jartzen hasi zaizkie. Duela hilabete 100 urtetik gorako pertsonek jaso zuten txertoa, eta duela hiru aste 90 urtetik gorakoekin hasi ziren Gipuzkoan, Bizkaian eta Araban. Gainera, Osakidetzak espazio handietako txertaketa prozesuari ekin zion duela hiru aste, Illunbeko zezen plazan abiatu zuen probaldi fasearekin. Hezkuntza arloko 55 urtetik beherako langileak –irakasleak eta jangeletako langileak– txertatzen ari dira han. Bestalde, Illunbez gain Anoeta ere txertaketa gune izatea aurreikusten du Gipuzkoako Foru Aldundiak.

Bestalde, martxoaren 9tik, Araba, Bizkai eta Gipuzkoa artean ibili ahal da. Horrela ere, gainerako neurri murriztaileek indarrean jarraitzen dute. Hala nola, gaueko mugikortasuna –22:00etatik 6:00etara– eta ostalaritzaren itxiera 20:00etan. Horrekin batera, elkartzeak gehienez lau pertsonakoak izan daitezke.

Era berean, Aste Santuan debekatua egongo da autonomia erkidegoen arteko mugikortasuna. Martxoaren 10ean hartu zuen erabaki hori Espainiako Estatuko Osasun Ministerioak autonomia erkidegoekin batera, eta etxeratze agindua 23:00etara luzatzea ahalbidetu dute.

Intzidentzia osasun eremuka

Hiriko osasun eremu guztietan egin du gora intzidentzia metatuak:

Bidebieta: 180,38

Aiete: 168,46

Ondarreta: 152,21

Intxaurrondo: 148,97

Amara-Erdialdea: 139,55

Gros: 121,57

Amara Berri: 107,68

Altza-Roteta: 102,07

Egia: 101,45

Parte Zaharra: 79,48

Loiola: 54,51

Kasu positibo kopuruari erreparatuz, jarraian ikus daitezke atzoko datuak:

Gros: 4

Amara Berri: 3

Intxaurrondo: 2

Egia: 2

Aiete: 1

Bidebieta: 1

Amara-Erdialdea: 1

Loiola: 1

Ondarreta: 1

Parte Zaharra: 0

Altza-Roteta: 0